**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Νοεμβρίου 2019, ημέρα Τρίτη και ώρα 15.10΄, συνεδρίασε στην Αίθουσα «Προέδρου Αθανασίου Κωνστ. Τσαλδάρη» (223), η Διαρκής Επιτροπή Μορφωτικών Υποθέσεων, υπό την Προεδρία του Αντιπροέδρου αυτής, κ. Ιωάννη Ανδριανού, με θέμα ημερήσιας διάταξης, τη διατύπωση γνώμης από τα μέλη της Επιτροπής, σύμφωνα με τα άρθρα 32 παρ.5 και 49Α του Κανονισμού της Βουλής, σε συνδυασμό με το στοιχείο α΄ της  παρ. 1 του άρθρου 4 του ν. 3966/2011, όπως έχει τροποποιηθεί και ισχύει, σχετικά με τον προτεινόμενο από την Υπουργό Παιδείας και Θρησκευμάτων, κυρία Νίκη Κεραμέως, για διορισμό στη θέση του Προέδρου του Ινστιτούτου Εκπαιδευτικής Πολιτικής (Ι.Ε.Π.),  κ. Ιωάννη Αντωνίου.

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Βλάσης Κωνσταντίνος, Σενετάκης Μάξιμος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Βούλτεψη Σοφία, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος, Βερναρδάκης Χριστόφορος, Γκαρά Αναστασία (Νατάσα), Μπάρκας Κωνσταντίνος, Σκούφα Ελισσάβετ, Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Παπανδρέου Γεώργιος, Δελής Ιωάννης, Γκιόκας Ιωάννης, Λαμπρούλης Γεώργιος, Ασημακοπούλου Σοφία-Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων. Η σημερινή συνεδρίαση, γίνεται με βάση το άρθρο 32, παράγραφος 5 του Κανονισμού της Βουλής, βάσει του οποίου ορίζεται ότι οι Διαρκείς Επιτροπές ή οι Υποεπιτροπές τους μπορούν να διατυπώσουν γνώμη, για τους προτεινόμενους προς διορισμό σε ορισμένες θέσεις, εφόσον αυτό προβλέπεται από τον Κανονισμό ή τον νόμο. Στην περίπτωση αυτή εφαρμόζονται, κατ' αναλογία, οι διατάξεις 3, 4 και 5 του άρθρου 49Α.

Το λόγο έχει η Υπουργός Παιδείας και Θρησκευμάτων, κυρία Νίκη Κεραμέως, για να παρουσιάσει τον προτεινόμενο, κ. Ιωάννη Αντωνίου.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε.

Κυρίες και κύριοι συνάδελφοι, ζητήσαμε τη σύγκληση της Επιτροπής Μορφωτικών Υποθέσεων, για να σας παρουσιάσουμε και να ζητήσουμε τη γνώμη της Επιτροπής, σχετικά με τον διορισμό του κ. Ιωάννη Αντωνίου, ως Προέδρου του Ινστιτούτου Εκπαιδευτικής Πολιτικής. Ο κ. Ιωάννης Αντωνίου σπούδασε στο Φιλοσοφικό Τμήμα του Εθνικού και Καποδιστριακού Πανεπιστημίου Αθηνών, ολοκλήρωσε τις μεταπτυχιακές του σπουδές, στο Διαπανεπιστημιακό Μεταπτυχιακό Πρόγραμμα Σπουδών «Ιστορία και Φιλοσοφία των Επιστημών και της Τεχνολογίας», που συνδιοργανώνουν το ΕΚΠΑ και το Πολυτεχνείο. Από εκεί έλαβε και το διδακτορικό του δίπλωμα.

Ο κ. Αντωνίου διαθέτει εκτεταμένη εκπαιδευτική εμπειρία, πολύπλευρη γνώση των πτυχών της εκπαίδευσης και έχει συμβάλει γόνιμα, σε δράσεις σημαντικές, για θέματα αιχμής της εκπαιδευτικής πολιτικής.

Συγκεκριμένα, έχει πάνω από 35 χρόνια θητείας στην εκπαίδευση, ως επί το πλείστον, στην δημόσια εκπαίδευση, για κάποια περιορισμένα χρονικά διαστήματα και στην ιδιωτική. Έχει διατελέσει μέλος του Διοικητικού Συμβουλίου του Ινστιτούτου Εκπαιδευτικής Πολιτικής, για το οποίο συζητούμε, σήμερα. Έχει διατελέσει Αντιπρόεδρος της Διοικούσας Επιτροπής των Πρότυπων και Πειραματικών Σχολείων, διδάσκων στο Ανοιχτό Πανεπιστήμιο και επιστημονικός συνεργάτης, στο Εθνικό Μετσόβιο Πολυτεχνείο και στο Εθνικό και Καποδιστριακό Πανεπιστήμιο Αθηνών.

Συγκεκριμένα, από το 2013 έως το 2015, διετέλεσε μέλος του Διοικητικού Συμβουλίου του Ινστιτούτου Εκπαιδευτικής Πολιτικής, με κύριες αρμοδιότητες, τη συγκρότηση επιτροπών, για την επεξεργασία του νέου προγράμματος σπουδών του λυκείου και το σχεδιασμό προγράμματος επιμόρφωσης εκπαιδευτικών. Από το 2011 έως το 2015, διετέλεσε Αντιπρόεδρος της Διοικούσας Επιτροπής των Πρότυπων και Πειραματικών Σχολείων, συμπράττοντας, μεταξύ άλλων, στη σύνταξη του ν. 3966/2011, σχετικά με την ίδρυση του θεσμού των πρότυπων πειραματικών σχολείων, στη διαμόρφωση κριτηρίων αξιολόγησης, στο σχεδιασμό και την επιλογή των 60 σχολείων, που αποτέλεσαν το δίκτυο των πρότυπων πειραματικών σχολείων. Έχει εργαστεί, ως επιστημονικός συνεργάτης, στον τομέα ανθρωπιστικών και κοινωνικών επιστημών της Σχολής Εφαρμοσμένων Μαθηματικών και Φυσικών Επιστημών του Εθνικού Μετσόβιου Πολυτεχνείου και του Τμήματος Μεθοδολογίας Ιστορίας και Θεωρίας της Επιστήμης του ΕΚΠΑ, συνεργαζόμενος, διδάσκων στο Ελληνικό Ανοιχτό Πανεπιστήμιο. Έχει διατελέσει, για πολλά χρόνια, διευθυντής σχολείου, στο 2ο Πρότυπο Πειραματικό Γυμνάσιο Αθηνών. Έχει πλούσιο συγγραφικό και ερευνητικό έργο.

Κυρίες και κύριοι συνάδελφοι, ο κ. Ιωάννης Αντωνίου γνωρίζει τα προβλήματα και τις σύγχρονες προκλήσεις για την εκπαίδευση. Έχει αποδείξει ότι μπορεί να δίνει λύσεις και να δημιουργεί προοπτικές, είναι άνθρωπος των έργων, το έχει αποδείξει, σε καίριες πτυχές της εκπαιδευτικής πολιτικής. Σε αυτά τα χαρακτηριστικά του κ. Ιωάννη Αντωνίου προσβλέπουμε, ώστε, με τη συνεργασία και τις προτάσεις του Ι.Ε.Π., να υλοποιήσουμε τόσο τις κεντρικές κατευθύνσεις της εκπαιδευτικής πολιτικής, για τις οποίες μας ψήφισε ο ελληνικός λαός, όσο και όλες τις απαραίτητες προσαρμογές στα τρέχοντα εκπαιδευτικά δεδομένα.

Για την Κυβέρνησή μας, το Ινστιτούτο Εκπαιδευτικής Πολιτικής είναι ένας πάρα πολύ κρίσιμος φορέας, ένας εξαιρετικά σημαντικός φορέας, για το σχεδιασμό της εκπαιδευτικής πολιτικής. Θέλουμε το Ι.Ε.Π. να συμβάλλει με καίριο τρόπο, ώστε να πετύχουμε ένα σύνολο μεταρρυθμίσεων, που καλύπτουν από την προσχολική εκπαίδευση, μέχρι και το λύκειο και την πρόσβαση στα πανεπιστήμια. Όπως ξέρετε, έχουμε μιλήσει, για μία σειρά από μεταρρυθμίσεις, στις οποίες θα ζητήσουμε την αρωγή του Ινστιτούτου Εκπαιδευτικής Πολιτικής, τη γνώμη του και την τεκμηρίωσή του. Όπως την ενίσχυση της προσχολικής αγωγής και εκπαίδευσης, την ενίσχυση των πρότυπων και πειραματικών σχολείων, σχετικά με μία μεγαλύτερη ελευθερία και αυτονομία για τα σχολεία, για μία μεγαλύτερη εμπιστοσύνη, που θέλουμε να δείξουμε στους εκπαιδευτικούς, για έναν αυξημένο ρόλο του διευθυντή. Ακόμα, για την ενίσχυση των λεγόμενων ήπιων και ψηφιακών δεξιοτήτων των μαθητών μας, για την εισαγωγή νέων θεματικών στο σχολείο, προκειμένου το σχολείο πέρα από τη βασική του αποστολή, που είναι να μάθει γράμματα στα παιδιά μας, επιπλέον να συμβάλλει στο να βγάζει στην κοινωνία νέους πιο σφαιρικά διαμορφωμένους. Ακόμα, κάτι το οποίο θα συζητήσουμε εκτενώς, με το Ινστιτούτο Εκπαιδευτικής Πολιτικής, θα είναι εισαγωγή νέων θεματικών, οι οποίες θα στοχεύουν ακριβώς σε αυτό, σε μία πιο σφαιρική διαμόρφωση της προσωπικότητας των νέων μας.

Θεματικές, όπως ο σεβασμός στον άλλο, η πρόληψη και προφύλαξη από φυσικές καταστροφές, ο εθελοντισμός, η επιχειρηματικότητα, η σεξουαλική αγωγή. Θέματα πολύ σημαντικά, τα οποία θεωρούμε ότι είναι απαραίτητα, στο πλαίσιο μιας πιο σφαιρικής διαμόρφωσης της προσωπικότητας των μαθητών και βεβαίως, επιμόρφωση εκπαιδευτικών. Ένα πάρα πολύ σημαντικό κεφάλαιο, στο οποίο, η πολιτεία δεν έχει σταθεί, όπως θα έπρεπε, απέναντι στους εκπαιδευτικούς. Επιμόρφωση εκπαιδευτικών και αξιολόγηση εκπαιδευτικών, με διττή στόχευση, επιβράβευση των αρίστων και κίνητρα για βελτίωση, μέσω επιμόρφωσης, σε όσους δεν αποδίδουν ακόμα επαρκώς.

Σας είπα μερικούς άξονες μόνο του προγράμματος της Ν.Δ., το οποίο, σκοπεύουμε να συζητήσουμε, αναλυτικά, με το Ινστιτούτο Εκπαιδευτικής Πολιτικής. Πιστεύω ότι μέσα από τη συνέργεια όλων των πολιτικών δυνάμεων, ανεξάρτητα από ιδεολογικές διαφορές, μπορούμε να πάμε την παιδεία μπροστά και, σε αυτή την προσπάθεια, είμαστε και θα είμαστε ανοιχτοί, σε κάθε πρόταση, σε κάθε διάλογο, σε κάθε ιδέα και ήδη έχουμε ενεργοποιήσει τις δυνάμεις μας, ακριβώς σε αυτή την κατεύθυνση.

Σας καλώ σήμερα να είμαστε όλοι μαζί, αρωγοί σε κάθε εποικοδομητική συνεννόηση και γι' αυτό και σας προτείνουμε να εγκρίνετε την τοποθέτηση του κ. Ιωάννη Αντωνίου, μια υπερκομματική επιλογή, στη θέση του Προέδρου του Ινστιτούτου Εκπαιδευτικής Πολιτικής. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει ο κ. Αντωνίου.

**ΙΩΑΝΝΗΣ ΑΝΤΩΝΙΟΥ (Προτεινόμενος από την Υπουργό Παιδείας για διορισμό στη θέση του Προέδρου του Ινστιτούτου Εκπαιδευτικής Πολιτικής - Ι.Ε.Π.):** Ευχαριστώ, κύριε Πρόεδρε. Κυρίες και κύριοι Βουλευτές, είναι μεγάλη τιμή για μένα, σήμερα, να βρίσκομαι ενώπιον σας. Επίσης, είναι μεγάλη τιμή η πρόταση της κυρίας Υπουργού, την οποία, ευχαριστώ για την εμπιστοσύνη της στο πρόσωπό μου. Τέλος, είναι βαρύ το αίσθημα της ευθύνης για τα καθήκοντα, που αναλαμβάνω και ελπίζω να μπορέσω να ανταποκριθώ επάξια, αν η Επιτροπή σας καταλήξει σε θετικό αποτέλεσμα.

Είχα σκοπό να αναφερθώ, εν συντομία, στο βιογραφικό μου, αλλά δεν πρόκειται να το κάνω, γιατί, με πολύ αναλυτικό τρόπο, η κυρία Υπουργός παρουσίασε και το κομμάτι, που αφορά το επιστημονικό προφίλ, τις σπουδές και τη σταδιοδρομία μου. Από αυτά διαλέγω ένα μόνο, που θα ήθελα να το τονίσω, που με αυτό ταυτίστηκα, σε πολύ μεγάλο βαθμό, τα τελευταία χρόνια. Συγκεκριμένα, διαλέγω τον πρωταγωνιστικό ρόλο, που έπαιξα στο σχεδιασμό και στην υλοποίηση του επιτυχούς πρότζεκτ «Πρότυπα και Πειραματικά Σχολεία», στο διάστημα από το 2011, μέχρι το 2015, του θεσμού, που έφερε στο προσκήνιο, ως εφαρμοσμένες εκπαιδευτικές πρακτικές, τις ιδέες της αριστείας και της αξιολόγησης.

Το Ι.Ε.Π. είναι ο θεσμικά κατοχυρωμένος σύμβουλος της πολιτικής ηγεσίας του Υπουργείου Παιδείας, σχετικά με θέματα εκπαίδευσης. Στη συνέχεια, θα προσπαθήσω να παρουσιάσω κάποιες σκέψεις, κάποιες αντιλήψεις μου, σχετικά με το ρόλο που καλούμαι να παίξω, ως Πρόεδρος του Ι.Ε.Π.. Αυτό το κάνω, ξεκινώντας από μια βασική παραδοχή, η οποία, νομίζω ότι ανεξαρτήτως των όποιων διαφορετικών θεωρήσεων έχουμε για το χώρο της παιδείας, αποτελεί κοινό τόπο για όλους μας.

Η παιδεία, αποτελεί τη σημαντικότερη επένδυση για το παρόν και το μέλλον της χώρας, κάτι το οποίο συνειδητοποιήθηκε, ακόμα περισσότερο, σε αυτά τα δύσκολα χρόνια της κρίσης. Η παραδοχή μου αυτή συνδέεται με την εμπιστοσύνη στο δημόσιο σχολείο και καθοδηγείται από το στόχο της εξασφάλισης ίσων ευκαιριών, για όλους τους μαθητές, ανεξαρτήτως οικονομικής δυνατότητας και κοινωνικής θέσης, για πρόσβαση σε μια υψηλού επιπέδου δημόσια εκπαίδευση. Πιστεύω σε ένα σχολείο γνώσης, καινοτομίας και αριστείας, με σημαντικό βαθμό αυτονομίας, από τους μηχανισμούς της κεντρικής διοίκησης, με εκπαιδευτικούς, ελεύθερους να αναπτύξουν τις δημιουργικές τους ικανότητες και συνεχώς επιμορφούμενους. Πιστεύω στην περιοδική αξιολόγηση δομών, λειτουργιών, προγραμμάτων και ανθρώπινου δυναμικού. Αντιλαμβάνομαι την αξιολόγηση, ως μια διαδικασία, άμεσα συναρτημένη, με την επιμόρφωση των εκπαιδευτικών, ως ένα εργαλείο ατομικής και συστημικής αυτογνωσίας και αναστοχασμού, που έχει, ως στόχο, τη διαρκή βελτίωση ανθρώπων, λειτουργιών και αποτελεσμάτων.

Στις προτεραιότητες της νέας διοίκησης του Ι.Ε.Π., θεωρώ ότι πρέπει να συμπεριληφθούν τα νέα προγράμματα σπουδών πρωτοβάθμιας και δευτεροβάθμιας εκπαίδευσης και η έκδοση νέων βιβλίων, ένας στόχος, ο οποίος είναι εξαιρετικά και επείγων και επίκαιρος. Τα περισσότερα βιβλία, στην πρωτοβάθμια και δευτεροβάθμια εκπαίδευση, κλείνουν περίπου εικοσαετία, όταν ο μέσος όρος, σε ευρωπαϊκό επίπεδο, δεν υπερβαίνει τα 7 με 8 χρόνια. Είναι μια προτεραιότητα η επέκταση της εφαρμογής των νέων δημιουργικών μεθόδων διδασκαλίας, είναι επίσης μια προτεραιότητα η εκπόνηση προγραμμάτων ουσιαστικού επαγγελματικού προσανατολισμού, που πρέπει να ενσωματωθεί, με ολοκληρωμένο, με οργανικό τρόπο, μέσα στη σχολική λειτουργία, όπως επίσης και η καθιέρωση του ψηφιακού σχολείου, η καλλιέργεια ψηφιακών δεξιοτήτων, με τη θέσπιση κρατικού πιστοποιητικού και βεβαίως, η ανασυγκρότηση των προτύπων και πειραματικών σχολείων και η επέκτασή τους, σε όλη τη χώρα.

Εδώ, σταματάω λίγο, για να διευκρινίσω κάτι, ιδιαίτερα για τα πρότυπα σχολεία. Κοιτάξτε, τα σχολεία αυτά και έτσι όπως λειτούργησαν, στην προηγούμενη φάση, αλλά και έτσι όπως σκέφτομαι ότι πρέπει να λειτουργήσουν, δεν είναι σχολεία, τα οποία απευθύνονται μόνο, στο ιδιαίτερο κοινό τους, δηλαδή, τους προσοντούχους εκπαιδευτικούς και τα έξυπνα παιδιά, με τις ιδιαίτερες ικανότητες και τις ιδιαίτερες απαιτήσεις, που θα συγκεντρώσουν, ως μαθητικό ακροατήριο. Στην πραγματικότητα, ο σχεδιασμός, εκτός αυτού του ακροατηρίου, στοχεύει σε όλο το εκπαιδευτικό σύστημα. Εγώ είχα φανταστεί και προσπαθήσαμε να το εφαρμόσουμε, στην προηγούμενη φάση, αυτό το δίκτυο των προτύπων πειραματικών σχολείων, σαν μια ατμομηχανή, που θα έστελνε μπροστά ολόκληρο το εκπαιδευτικό σύστημα, που θα ήταν οργανικά συνδεδεμένο με το υπόλοιπο εκπαιδευτικό σύστημα, σε ζητήματα έρευνας, σε ζητήματα καινοτομίας, σε ζητήματα επιμόρφωσης, σε ζητήματα διόρθωσης προβλημάτων, λαθών κ.λπ.. Έτσι, φαντάζομαι την επανίδρυση, την επανασύσταση, την ανασυγκρότηση, του δικτύου των προτύπων και πειραματικών σχολείων, με τις διαφορές, που θα υπάρχουν στα πρότυπα και στα πειραματικά.

Επίσης, θεωρώ αναγκαία την εισαγωγή νέων εκπαιδευτικών θεματικών. Δεν θα υπεισέλθω σε λεπτομέρειες, υπάρχει ταύτιση απόψεων με την κυρία Υπουργό. Το μείζον ζήτημα, με αυτές τις νέες θεματικές, που πρέπει να το προωθήσει το νέο διοικητικό συμβούλιο του Ινστιτούτου Εκπαιδευτικής Πολιτικής, είναι τα προγράμματα σπουδών, σχετικά με αυτές τις νέες θεματικές και δεν είναι κάτι απλό, βεβαίως, θα το προσπαθήσουμε. Ακόμη, θεωρώ, ότι πρέπει να δοθεί έμφαση στην ανάπτυξη των ήπιων δεξιοτήτων, των λεγομένωνsoft skills, όπως η καλλιέργεια δημιουργικότητας, η επίλυση προβλημάτων, ομαδική εργασία κ.λπ..

Θέλω να πω μια κουβέντα για το λύκειο. Ειδικότερα για το λύκειο, θεωρώ αναγκαία την επαναθέσπιση της Τράπεζας Θεμάτων, η οποία, σε συνδυασμό με την αξιολόγηση των σχολικών μονάδων και των εκπαιδευτικών και τα νέα προγράμματα σπουδών, ανοίγει το δρόμο για τη θέσπιση ενός πιστοποιημένου εθνικού απολυτηρίου, συμβάλλοντας έτσι και στην αλλαγή του τρόπου πρόσβασης στην Τριτοβάθμια Εκπαίδευση, που και αυτό θα πρέπει να αποτελέσει αντικείμενο μελέτης και προτάσεων του Ινστιτούτου Εκπαιδευτικής Πολιτικής.

Η άλλη πλευρά, την οποία θεωρώ κρίσιμη, σημαντική, είναι, ότι το Ι.Ε.Π. πρέπει να συμβάλει αποφασιστικά στην ενίσχυση του κοινωνικού χαρακτήρα του εκπαιδευτικού συστήματος.

Να εισηγηθεί την ουσιαστική ενίσχυση του ολοήμερου σχολείου και τον εμπλουτισμό του προγράμματος δραστηριοτήτων και μελέτης των μαθητών, που ασκείται εκεί. Να εισηγηθεί την ενίσχυση της εκμάθησης των ξένων γλωσσών, εντός σχολείου και την καθιέρωση κρατικών πιστοποιητικών γλωσσομάθειας, που να αντιστοιχούν στα επίπεδα γνώσης, που θα έχουν κατακτήσει τα παιδιά. Να ενισχύσει το στόχο «Εκπαίδευση για Όλους», χωρίς κανένα αποκλεισμό, συμβάλλοντας, με μελέτες ανάπτυξης της λεγόμενης ενταξιακής εκπαίδευσης, της inclusive education και για τους μαθητές με ειδικές ανάγκες, αλλά και για τα παιδιά των προσφύγων – αυτό το έχουμε ήδη μπροστά μας – για τη δημιουργία τάξεων υποδοχής και με στόχο την ενσωμάτωση αυτών των παιδιών στο ελληνικό εκπαιδευτικό σύστημα.

Θεωρώ, επίσης, ότι το Ι.Ε.Π. πρέπει να συμβάλει αποφασιστικά στην αναβάθμιση της επαγγελματικής εκπαίδευσης, ώστε από λύση ανάγκης, για λίγους και «φτωχούς συγγενείς» της γενικής εκπαίδευσης, να αποτελέσει συνειδητή επιλογή και όχημα για την εξασφάλιση εργασίας για τους πολλούς.

Η Ελλάδα συνεχίζει να έχει, δυστυχώς, ένα από τα χαμηλότερα ποσοστά μαθητικού πληθυσμού στην επαγγελματική εκπαίδευση. Είμαστε περίπου στο 30%, έναν από τους χαμηλότερους δείκτες στην Ε.Ε.. Ένα 30% των μαθητών του λυκείου την επιλέγουν και αυτό είναι οπωσδήποτε ανάγκη να αλλάξει.

Δεν θα πρωτοτυπήσω, ισχυριζόμενος ότι η επένδυση στην επαγγελματική εκπαίδευση και κατάρτιση αποτελεί βασικό παράγοντα για την αύξηση της παραγωγικότητας και της οικονομικής μεγέθυνσης, συμβάλλοντας, ταυτόχρονα, στη μείωση του ποσοστού ανεργίας. Στο πλαίσιο αυτό, το Ι.Ε.Π. πρέπει να συμβάλει, με συγκεκριμένες μελέτες και προτάσεις στην ίδρυση Προτύπων Επαγγελματικών Λυκείων, που είναι ένας από τους στόχους του προγράμματος της Κυβέρνησης, στην Παιδεία.

Μάλιστα, αυτά τα λύκεια προτείνεται να ιδρυθούν, σε αντιπροσωπευτικές περιοχές της χώρας, τα Πρότυπα Επαγγελματικά Λύκεια, σε συνεργασία με επιχειρήσεις του δημόσιου ή του ιδιωτικού τομέα. Τα σχολεία αυτά θα αποτελέσουν πιλότο, από την άποψη της λειτουργίας, των προγραμμάτων σπουδών, της εργαστηριακής εκπαίδευσης και της πρακτικής εξάσκησης των μαθητών τους, σε πραγματικά εργασιακά περιβάλλοντα. Το μοντέλο αυτό, σταδιακά, θα πρέπει να εφαρμοστεί σε όλα τα Επαγγελματικά Λύκεια της χώρας.

Τέλος και αυτό το λέω με την έννοια last but not least –ελληνιστί, δηλαδή – το Ι.Ε.Π. πρέπει να μελετήσει και να εισηγηθεί στην ηγεσία του Υπουργείου Παιδείας ένα νέο σύστημα επιλογής των στελεχών της εκπαίδευσης, στη βάση αδιαμφισβήτητων αρχών αξιοκρατίας και διαφάνειας. Και στο πλαίσιο αυτό, θεωρώ ότι είναι απολύτως αναγκαία η επαναθέσπιση του θεσμού των σχολικών συμβούλων, με αυξημένη εποπτική αρμοδιότητα.

Μέσα στους στόχους είναι και αποτελεί απολύτως κρίσιμο στόχο, από οικονομική και εκπαιδευτική άποψη, η ένταξη όλων αυτών των έργων, που περιέγραψα παραπάνω, σε συγχρηματοδοτούμενα προγράμματα ΕΣΠΑ και ευρωπαϊκά, εξασφαλίζοντας έτσι την αναγκαία χρηματοδότηση για την υλοποίηση όλων αυτών των δράσεων.

Τελειώνοντας, όπως ανέφερα και στην αρχή, το βάρος ευθύνης για ένα έργο τόσο μεγάλο, όπως αυτό, γίνεται ακόμα μεγαλύτερο, συνειδητοποιώντας, κάθε στιγμή, το εύρος και τη σημασία αυτού, που αναλαμβάνω, εάν με επιλέξετε.

Αυτό που μπορώ να σας διαβεβαιώσω είναι ότι, τιμώντας το θεσμικό μου ρόλο, θα εργαστώ, σκληρά και συστηματικά, με διάλογο και με πνεύμα επιδίωξης της μέγιστης δυνατής συναίνεσης, για την υλοποίηση των στόχων, στους οποίους αναφέρθηκα, με όλους τους κοινωνικούς φορείς, που, με τον έναν ή τον άλλον τρόπο, εμπλέκονται στην εκπαίδευση.

Θα συνεργαστώ στενά με την πολιτική Ηγεσία του Υπουργείου, το Διοικητικό Συμβούλιο και τους συνεργάτες του Ινστιτούτου και βεβαίως, στο μεταβατικό στάδιο, με τον απερχόμενο Πρόεδρο του Ι.Ε.Π., έτσι ώστε να εξασφαλιστεί η αναγκαία συνέχεια για την ολοκλήρωση των έργων του Ινστιτούτου, που βρίσκονται σε εξέλιξη. Σας ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε τον κύριο Αντωνίου. Τώρα, το λόγο έχουν οι Εκπρόσωποι των Κοινοβουλευτικών Ομάδων, για να υποβάλλουν ερωτήσεις στον προτεινόμενο και τη διατύπωση της γνώμης τους.

Το λόγο έχει η κυρία Χριστίνα Αλεξοπούλου, από τη Νέα Δημοκρατία. Ορίστε, κυρία συνάδελφε.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ, κύριε Πρόεδρε. Κυρία Υπουργέ, θα ήθελα να πω λίγα λόγια και να εκφράσω τη στήριξή μου στην πρόταση της Υπουργού, για Πρόεδρο του Ινστιτούτου Εκπαιδευτικής Πολιτικής, τον κ. Ιωάννη Αντωνίου.

Πρόκειται για έναν άνθρωπο με σπουδαίες ακαδημαϊκές περγαμηνές, πολυετή και πολυεπίπεδη πορεία. Έχει πάνω από 35 χρόνια στην εκπαίδευση, με πλούσιο συγγραφικό και ερευνητικό έργο. Εργάστηκε, ως επιστημονικός συνεργάτης, στο Εθνικό Μετσόβιο Πολυτεχνείο και στο Εθνικό Καποδιστριακό Πανεπιστήμιο, δίδαξε στο Ελληνικό Ανοιχτό Πανεπιστήμιο και διαθέτει πολυετή θητεία στη δημόσια και ιδιωτική δευτεροβάθμια εκπαίδευση.

Επίσης, διετέλεσε Αντιπρόεδρος της Διοικούσας Επιτροπής Προτύπων - Πειραματικών Σχολείων, της επανίδρυσης των οποίων υπήρξε, μάλιστα, εμπνευστής, συμμετέχοντας και στο σχεδιασμό του σχετικού δικτύου. Η αναβάθμιση και ενίσχυση αυτών των σχολείων είναι πάγια θέση μας και προχωρούμε, με αποφασιστικότητα, στη θεσμοθέτηση όλων των σχετικών ρυθμίσεων.

Ως μέλος του Δ.Σ. του Ινστιτούτου Εκπαιδευτικής Πολιτικής, ο κ. Αντωνίου είχε, ως κύριες αρμοδιότητες, τη συγκρότηση επιτροπών, για την επεξεργασία του νέου προγράμματος σπουδών του λυκείου και το σχεδιασμό προγράμματος επιμόρφωσης των εκπαιδευτικών.

Το Ινστιτούτο Εκπαιδευτικής Πολιτικής είναι ο επιστημονικός φορέας, που υποστηρίζει και, ταυτόχρονα, συνεργάζεται, με το Υπουργείο Παιδείας, με σκοπό τη διαρκή επιστημονική υποστήριξη του σχεδιασμού και της εφαρμογής της εκπαιδευτικής πολιτικής.

Στην ηγεσία του Ι.Ε.Π. οφείλουμε να επιλέξουμε κάποιον με αξιοκρατικά κριτήρια, πέρα από Κόμματα και συνδικαλιστικά συμφέροντα, έναν επιστήμονα εγνωσμένου κύρους, που θα επιχειρήσει συγκλίσεις και που θα συνθέσει απόψεις, με μοναδικό στόχο το καλό της εκπαίδευσης.

Ο Δρ. Ιωάννης Αντωνίου αποτελεί την ενδεδειγμένη επιλογή για τη θέση του Προέδρου. Είναι ένας άνθρωπος, που, κατά τη διάρκεια της μακράς εκπαιδευτικής του θητείας, δεν επέλεξε το δρόμο της προχειρότητας και της αδράνειας αλλά αυτόν της αριστείας, μένοντας προσηλωμένος στη συστηματική δουλειά, με σχέδιο, όραμα και ισχυρό αίσθημα της αποστολής του. Πιστεύω ότι και από αυτή τη θέση θα πράξει σημαντικό έργο, βοηθώντας να επουλωθούν οι εκπαιδευτικές πληγές των τελευταίων ετών.

Για όλους αυτούς τους λόγους, στηρίζω την πρόταση της Υπουργού, για τη θέση του Προέδρου του Ι.Ε.Π., τον κ. Ιωάννη Αντωνίου. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Και εμείς ευχαριστούμε.

Ο κ. Φίλης έχει το λόγο.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε. Το έργο του Ινστιτούτου Εκπαιδευτικής Πολιτικής είναι σημαντικό. Αυτό αποδείχθηκε, κατά την περίοδο και του ΣΥ.ΡΙΖ.Α. και νωρίτερα. Θα ήθελα, από αυτή τη θέση, να εκφράσω τις ευχαριστίες στον καθηγητή, κ. Κουζέλη και στον κ. Χαραμή, που ήταν πρόεδρος και αντιπρόεδρος, αντίστοιχα, του Ι.Ε.Π., αυτήν την περίοδο και τους συνεργάτες τους. Έκαναν έργο πολύ σημαντικό και σε δύσκολες στιγμές για τη χώρα μας, προκειμένου το σχολειό να βγει από την κρίση, να είναι ένα σχολείο ποιότητας και ισότητας.

Τον κ. Αντωνίου, που μας προτείνει η κυρία Υπουργός, τον γνωρίζουμε, όχι μόνο από το τυπικό βιογραφικό, που μόλις τώρα ακούσαμε και διαβάσαμε. Έχει μια πολύχρονη πολιτική και κοινωνική δραστηριότητα. Δεν έχει σημασία η δική μου γνώμη, διότι οι άνθρωποι έχουν περιόδους στη ζωή τους και έχουν δικαίωμα να επανατοποθετούνται.

Θα ήθελα να πω, εξαρχής, ότι υπάρχει μια απόφαση του Δ.Σ. της ΟΛΜΕ, η οποία ασκεί κριτική, επειδή είναι γνωστός ο κ. Αντωνίου, στο χώρο της εκπαίδευσης, για την εκπαιδευτική και πολιτική παρουσία του και καταλήγει ότι είναι ανεπιθύμητος και ακατάλληλος, για να ηγηθεί αυτού του νευραλγικού πόστου, του Προέδρου του Ι.Ε.Π.. Είναι, άραγε, συνδικαλιστικός λαϊκισμός, όπως ο ίδιος, κατ' επανάληψη και μόλις προχθές, κατήγγειλε συλλήβδην το εκπαιδευτικό προσωπικό;

Ο κ. Αντωνίου – και θέλω να μείνω στα όσα έχει πει και να μη προσθέσω τίποτα παραπάνω – μόλις προ ολίγων ημερών, σε μια εκδήλωση, που έγινε, προχώρησε σε «προγραμματικές δηλώσεις». Είπε: «Όσο και εάν ακούγεται αναχρονισμός, το ρολόι, σχετικά με τις αναγκαίες μεταρρυθμίσεις, πρέπει να γυρίσει πίσω στο 2014. Με άλλα λόγια, πρέπει να ξαναχτιστεί αυτό, που γκρεμίστηκε, στην τετραετία 2015 – 2019», κ.ά., κ.ά., κ.ά. Ήταν παρούσα και η κυρία Κεραμέως, σ' αυτήν την εκδήλωση, άρα, προφανώς, επικροτεί τις δηλώσεις αυτές του κ. Αντωνίου. Και ερωτώ: Αυτές οι δηλώσεις είναι δείγμα συναινετικής διάθεσης για την εκπαίδευση, με αυτά τα ωραία, που, ως καθηγητής ιδεών, ανέφερε νωρίτερα, ο κ. Αντωνίου, συνιστούν ένα στοιχείο πράγματι αναζήτησης συγκλίσεων, συμπτώσεων και συναινέσεων για το κοινό καλό, που είναι η εκπαίδευση; Όταν έρχεται και μας λέει ότι δε θα προχωρήσει σε μια δημιουργική, έστω, αλλαγή ορισμένων πραγμάτων, αλλά στο γκρέμισμα, για να ξαναχτιστεί. Κοιτάξτε, λενινιστική θεώρηση του κράτους! Γκρεμίζουμε το αστικό κράτος, για να χτιστεί τι; Όχι ο σοσιαλισμός, βεβαίως, να ξαναχτιστεί το αστικό κράτος ! Αυτό είναι μια άλλου τύπου αντίφαση.

Είναι δυνατόν να γίνει αποδεκτή μια τέτοια πολιτική τοποθέτηση, για ένα πρόσωπο, το οποίο αναλαμβάνει, τώρα, την προεδρία του Ι.Ε.Π.; Είναι διακομματική και υπερκομματική επιλογή αυτή, κυρία Κεραμέως ή αναφέρεστε στη διαχρονική παρουσία του κ. Αντωνίου, στην πολιτική ζωή της χώρας; Πράγματι, είναι υπερκομματική, με αυτή την έννοια, αλλά τώρα είναι μια υπερκομματική επιλογή αυτή, η οποία είναι μια επιλογή σκληρά, κατά της συναίνεσης στην εκπαίδευση;

Ο κ. Αντωνίου προβάλλει, ως βασικό έμβλημα της παρουσίας του, την αριστεία. Εντάξει. Θα ήθελα να ρωτήσω, όμως, για να μη μπλέξουμε σε ιδεολογικού τύπου συζητήσεις τώρα, όταν λέει ότι «θα γκρεμίσουμε και θα ξαναχτίσουμε ό,τι έφτιαξε ο ΣΥ.ΡΙΖ.Α.», μιλώντας, με μια σκληρά κομματική γλώσσα, σημαίνει ότι, για παράδειγμα, θα καταργηθούν οι προϋποθέσεις, ώστε να ανοίγουν τα σχολεία, έγκαιρα, στην ώρα τους, με καθηγητές και βιβλία, το Σεπτέμβριο, κάτι που πέτυχε ο ΣΥ.ΡΙΖ.Α., μετά από 15 χρόνια διάλυσης, στην εκπαίδευση; Σημαίνει ότι θα καταργηθεί η νέα αρχή για τα ΕΠΑΛ; Σημαίνει ότι θα καταργηθεί το ολοήμερο ενιαίου τύπου δημοτικό σχολείο; Σημαίνει ότι θα επανέλθουν οι εξετάσεις, 11 σε κάθε τάξεις, στο γυμνάσιο, όπως υπονοεί, εμμέσως, βάλλοντας κατά της ευκολίας, όπως λέει, ο κ. Αντωνίου; Σημαίνει ότι θα καταργηθεί το σύστημα της Ειδικής Αγωγής, το οποίο το φτιάξαμε εκ βάθρων και υπάρχει αναγνώριση; Σημαίνει ότι θα υπάρξει, όπως λέει, εξωτερική αξιολόγηση; Δηλαδή; Και προβάλλει ο ίδιος την αναστάτωση της περιόδου Διαμαντοπούλου και μετά στα σχολεία, ως στοιχείο, που θα πρέπει να επαναφέρει ! Δηλαδή, επαναφορά του Προεδρικού Διατάγματος 152; Ξέρει ο κάθε εκπαιδευτικός τι σημαίνει τιμωρητική αξιολόγηση! Την πλήρωσε, μερικοί και με διαθεσιμότητες και απολύσεις, άλλοι με μειώσεις, άλλοι έφυγαν από την εκπαίδευση και τα παιδιά ξέρουν ότι διαλύθηκαν τα σχολεία, εκείνη την περίοδο. Επαναφέραμε μια ευρυθμία και μια δημοκρατική λειτουργία στα σχολεία, που απειλείται σήμερα, με το δογματισμό, τον οποίο εκπέμπει η αριστεία του κ. Αντωνίου.

Αναφέρεται και σε άλλα ζητήματα, τα οποία δεν είναι της αρμοδιότητας του. Προαναγγέλλει αλλαγή στο σύστημα εξετάσεων για τα πανεπιστήμια, Τράπεζα Θεμάτων, πιστοποιημένο εθνικό απολυτήριο. Γιατί; Αυτό είναι ύλη του Υπουργείου, του Υπουργού! Τι είναι ο κ. Αντωνίου; Κάνει προγραμματικές δηλώσεις, πριν μιλήσει η Κυβέρνηση, για το τι θέλει να κάνει;

Αυτή, λοιπόν, η αντίληψη «γκρεμίζουμε και ξαναχτίζουμε» μας φοβίζει πάρα πολύ και λογικά δημιουργεί αντιδράσεις, τις οποίες ανέφερα, νωρίτερα, σε σχέση με την ΟΛΜΕ.

Άκουσα και ορισμένες ωραίες λεξούλες: Αυτονομία για τα σχολεία. Βεβαίως! Τι σημαίνει αυτό; Αυτονομία και οικονομική διαφοροποίηση; Κουπόνια; Άκουσα ενίσχυση των Διευθυντών. Τι σημαίνει αυτό; Διορισμένοι Διευθυντές; Εκλεγμένοι Διευθυντές; Μεικτό σύστημα; Σύλλογος καθηγητών; Πώς θα υπάρχει αυτονομία λειτουργίας του συστήματος του Συλλόγου των καθηγητών; Ενός ανδρός αρχή; Κατηγοριοποίηση της Μέσης Εκπαίδευσης σε πολλά σχολεία, αριστείας, λιγότερης αριστείας και «μπασκλασαρίας»;

Αυτή είναι μια αντίληψη εκπαιδευτική;

Τέλος, μιλάει για το σύστημα των πειραματικών. Μα, τώρα ψήφισε η Κυβέρνηση ότι θα τα κάνει πρότυπα. Εξετάσεις για τα πειραματικά. Εσείς θέλετε εξετάσεις για τα πειραματικά. Το ερώτημα είναι: Πειραματικά με εξετάσεις εισαγωγής ή χωρίς εξετάσεις εισαγωγής; Αυτό είναι το κρίσιμο ερώτημα, διότι πειραματικά, όπου διαλέγεις την αφρόκρεμα, με εξετάσεις, δεν μπορούν να υπάρξουν. Έτσι δεν είναι; Άρα, ποια σχολεία αριστείας, ποιο σύστημα 70 σχολείων αριστείας, αν στα πειραματικά υπάρχουν οι εξετάσεις;

Θέλω να απαντήσω σε ένα θέμα μόνο, για τα οικονομικά, που είπε η κυρία Υπουργός, νωρίτερα. Θα τα πούμε στον Προϋπολογισμό και να δούμε, τότε, από τα 500 εκατ. περικοπές που θα κάνει η Κυβέρνηση, πόσα θα κόψει και από την εκπαίδευση.

Δεύτερον, για τα σχέδια αυτά, ολιγοσέλιδη γνωμοδότηση…

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Είπατε ότι δεν υπήρχε.

**ΝΙΚΟΛΑΟΣ ΦΙΛΗΣ :** Βεβαίως, ουσιαστικά, δεν υπάρχει.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** *(Ομιλεί χωρίς να ακούγεται – εκτός μικροφώνου)*

**ΝΙΚΟΛΑΟΣ ΦΙΛΗΣ :** Το ξαναλέω. Είναι ολιγοσέλιδη και αόριστη και την παραβίασε μάλιστα ο κ. Αρβανιτόπουλος. Αυτά.

Σας ευχαριστώ για την κατανόηση, κ. Ανδριανέ, αλλά μιλάμε για ένα σοβαρό θέμα.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Όλα τα θέματα, που συζητάμε εδώ, είναι σοβαρά, κ. Φίλη.

**ΝΙΚΟΛΑΟΣ ΦΙΛΗΣ :** Η επιλογή του κ. Αντωνίου δεν είναι μια τυπική επιλογή. Ξεκινάει πόλεμο ο ίδιος με τους εκπαιδευτικούς, με τους γονείς και τους μαθητές.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Στην Επιτροπή Μορφωτικών Υποθέσεων, κ. Φίλη, όλα τα θέματα είναι σοβαρά, γιατί αφορούν το μέλλον των παιδιών μας.

Το λόγο έχει η κυρία Χαρά Κεφαλίδου, από το Κίνημα Αλλαγής.

**ΧΑΡΑ ΚΕΦΑΛΙΔΟΥ:** Κύριε Αντωνίου, σας καλωσορίζουμε στην Επιτροπή Μορφωτικών Υποθέσεων. Αντιλαμβάνομαι ότι, ως προτεινόμενος Πρόεδρος, σε έναν Οργανισμό, ο οποίος, προφανώς, λαμβάνει συλλογικές αποφάσεις, αφού υπάρχει και ένα επταμελές Δ.Σ., όλα αυτά θα συνεκτιμώνται, οι δικές σας θέσεις, δηλαδή και το πλαίσιο, στο οποίο θα κινείσθε. Ως Πρόεδρος, όμως, έχετε μια επιπλέον ευθύνη και η παρουσία σας, σήμερα, αυτό σηματοδοτεί. Γι' αυτό και είναι σημαντικό το ότι ακούσαμε τις απόψεις σας.

Εγώ δεν άκουσα αυτά, τα οποία λέει ο κ. Φίλης, ως θέσεις σας. Δεν τα άκουσα. Δεν ξέρω, αν αυτά έχουν προϋπάρξει, σε κάποια άλλη τοποθέτησή σας και εκφράσατε μια προσωπική άποψη.

**ΝΙΚΟΛΑΟΣ ΦΙΛΗΣ :**  Θα τα καταθέσω στα πρακτικά.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Κύριε Φίλη, δεν έχετε το λόγο. Όπως σεβάστηκαν εσάς όλοι οι συνάδελφοι, να τους σεβαστείτε και εσείς. Μη διακόπτετε και μην κάνετε κινήσεις, απλώς, για εντυπώσεις. Σας παρακαλώ.

*(Στο σημείο αυτό ο κ. Φίλης καταθέτει το έγγραφο στην Επιτροπή, το οποίο επισυνάπτεται στο τέλος του παρόντος Πρακτικού)*

**ΧΑΡΑ ΚΕΦΑΛΙΔΟΥ:** Εμείς, κ. Αντωνίου, χαιρόμαστε, γιατί βλέπουμε, απέναντι μας, έναν εκπαιδευτικό, που έχει 35 χρόνια, στις τάξεις, 35 χρόνια, στην πράξη. Έχετε δουλέψει σε σχολεία. Προφανώς, το Ι.Ε.Π. είναι από τους πιο θεσμικούς και πιο βασικούς φορείς, που βοηθάει το έργο του Υπουργείου Παιδείας και έχουμε την εκτίμηση ότι ένας άνθρωπος, ο οποίος προέρχεται από τη Δευτεροβάθμια Εκπαίδευση, με τις παρεμβάσεις του, μπορεί να έχει πολύ συμπυκνωμένη και ουσιαστική παρουσία και στοχευμένες απόψεις στα θέματα που θα προτείνει.

Πριν αποφασίσουμε για το πώς θα τοποθετηθούμε, θέλουμε να ξεκαθαρίσουμε λίγο την άποψή μας, σε ορισμένα θέματα, τα οποία και θα σας θέσω. Ξεκινάω με το εκπαιδευτικό προσωπικό, ο ανθρώπινος παράγοντας, που είναι πάρα πολύ βασικός, οι εκπαιδευτικοί μας. Ξέρετε πάρα πολύ καλά ότι εμείς είχαμε, ως νόμο, τον ν. 3848/2010 και, μέσα απ' αυτόν, αναπτύξαμε όλο το σκεπτικό μας, για την επιμόρφωση των εκπαιδευτικών. Εκεί, λοιπόν, υπήρχε ο θεσμός του μέντορα. Οι μέντορες, ουσιαστικά, επιλέγονταν να εκπαιδευτούν ,για να μπορούν να καθοδηγούν τους νεοεισερχόμενους στην εκπαίδευση, αλλά και τους υπόλοιπους, σε μια καθημερινότητα, στη λογική, βέβαια, ότι συνεργάζονταν, για να φτιάξουν προγράμματα επιμορφωτικά , ενδοσχολικά.

Με τον ίδιο νόμο, είχαμε φτιάξει και τα Περιφερειακά Επιμορφωτικά Κέντρα, που έπρεπε να λειτουργούν, σε επίπεδο περιφέρειας και εκεί οι εκπαιδευτικοί να πηγαίνουν, για να επιμορφώνονται, παίρνοντας και κάποια credits.

Το ίδιο και για τα στελέχη εκπαίδευσης, που είχαν επιλεγεί, γιατί προσπαθούσαμε, σε αυτούς τους ανθρώπους, που επιλέχθηκαν, να δημιουργήσουμε μία διοικητική και παιδαγωγική επάρκεια, για να μπορέσουν να λειτουργήσουν, αποτελεσματικά, μάλιστα, μέσα από προγράμματα, που λειτούργησαν, στο ΕΚΔΑ.

Οι τρεις αυτές, λοιπόν, πολιτικές, που είχαμε θεσμοθετήσει, καταργήθηκαν επί ΣΥΡΙΖΑ ΑΝΕΛ και η ερώτηση είναι, εάν όλα αυτά, που σχεδιάστηκαν, το 2010, δηλαδή, η προσέγγιση μας στα θέματα της επιμόρφωσης των εκπαιδευτικών, εσείς θεωρείτε ότι είναι θετική εξέλιξη και αν πρέπει να υπάρχουν θεσμοί επιμόρφωσης των εκπαιδευτικών.

Πάω στο δεύτερο κεφαλαιώδες θέμα, που είναι τα προγράμματα σπουδών. Η κυρία Κεραμέως μίλησε για νέες θεματικές. Θυμάστε, πάρα πολύ καλά, ότι παλιότερα, υπήρχαν τα προγράμματα σπουδών, που στηρίζονταν, σε σύγχρονες προσεγγίσεις, αλλά αυτά, όπως καταλαβαίνετε, έχουν ανάγκη σίγουρα αναθεώρησης και ακούμε, με μεγάλη ευχαρίστηση, το ότι η Κυβέρνηση σκέφτεται να μπορέσει να τα εμπλουτίσει, με βάση τις σύγχρονες ανάγκες. Σας θυμίζω μόνο ότι υπήρχε το ολοήμερο σχολείο, αυτό το 8-2, το χρονικό διάστημα, εκεί είχαμε φτιάξει το ενιαίο αναμορφωμένο εκπαιδευτικό πρόγραμμα, με την ευέλικτη ζώνη, με τα θέματα κυκλοφοριακής αγωγής, αγωγής υγείας, θεατρική αγωγή, πολιτισμό, πληροφορική. Όλα αυτά η προηγούμενη Κυβέρνηση ήρθε και τα κατήργησε, με μία μονοκονδυλιά, κατήργησε σε πέντε ώρες το δημοτικό, έβγαλε έξω την πληροφορική, έξω τη γυμναστική. Ουσιαστικά, τι ήρθαν και έκαναν; Κουτσούρεψαν όλο το ΕΑΕΠ, όλη τη φιλοσοφία και το ίδιο έκαναν και στο γυμνάσιο, καταργώντας τα projects.

Τώρα, αυτά όλα, γιατί τα λέω; Γιατί συνδέονται, πάρα πολύ, με την αντίληψη, που είχαμε για την υποχρεωτική εκπαίδευση. Εμείς μιλούσαμε για τη δυνατότητα, που είχαν οι μαθητές, τελειώνοντας από την υποχρεωτική εκπαίδευση, εκτός από το απολυτήριο γυμνασίου, να έχουν πιστοποίηση στην πληροφορική και πιστοποίηση στην αγγλική γλώσσα. Επομένως, η ερώτησή μας είναι η εξής: Αυτή η δική μας πολιτική, που έδινε μία ολοκληρωμένη ουσιαστικά προσέγγιση στην υποχρεωτική εκπαίδευση, εσάς πώς σας βρίσκει; Πώς τοποθετείστε, δηλαδή, σε σχέση με αυτό; Έχετε κατά νου να ξαναδείτε όλα αυτά τα προγράμματα σπουδών και τις πολιτικές του ΕΑΕΠ; Θεωρείτε ότι τα παιδιά έχει νόημα να μπουν και σε επιπλέον ώρες, σε πληροφορική, στα νέα προγράμματα, που λέει η Υπουργός, σε σχέση με τον πολιτισμό, με τις νέες προκλήσεις των καιρών; Θέλετε να ξεμπλοκάρετε και να επαναφέρετε όλη αυτή τη φιλοσοφία και τελικά, είστε έτοιμοι να εισηγηθείτε αυτήν την τριπλή πιστοποίηση στην πολιτική ηγεσία του Υπουργείου Παιδείας;

Πάμε στο τρίτο Κεφάλαιο, που αφορά το Γενικό Λύκειο και την Τεχνική Επαγγελματική Εκπαίδευση. Εμείς, ξέρετε, από παλιά, πρεσβεύουμε ένα λύκειο, που θα έχει μορφωτικό χαρακτήρα, δεν θα είναι προθάλαμος των πανεπιστημίων, θέλουμε να δίνει και γνώσεις στα παιδιά, πέρα από τις κατευθύνσεις και τις εξειδικεύσεις Άρα, θέλουμε να υπάρχει ένα πρόγραμμα στο λύκειο. Τα παιδιά να μην αξιολογούνται στιγμιαία, αλλά στη διάρκεια τριών χρόνων και αυτή η αξιολόγηση να έχει αυτές τις δύο βασικές κατευθύνσεις, που είχε παλιά, Θεωρητικό - Πρακτικό, με Τράπεζα Θεμάτων διαβαθμισμένης δυσκολίας, που θα οδηγούν, σε ένα εθνικό απολυτήριο.

Και σας ερωτώ. Σκέφτεστε να επαναφέρετε την Τράπεζα Θεμάτων και την αξιολόγηση του μαθητή, μέσα στη διάρκεια των τριών χρόνων; Σκέφτεστε να αναβαθμίσετε την Τεχνική Επαγγελματική Εκπαίδευση, το Τεχνικό Επαγγελματικό Λύκειο, δηλαδή; Και θυμάστε πάρα πολύ καλά ότι υπήρχε αυτό το τέταρτο έτος, που έδινε το επίπεδο 5 και όλα αυτά έδιναν μία πιστοποίηση και ταυτόχρονα, μια επαγγελματική κατάρτιση, επαγγελματικά δικαιώματα στα παιδιά. Πώς τοποθετείστε, σε σχέση με αυτό;

Τέλος, επειδή υπάρχουν πάρα πολλές μελέτες – όχι μόνο του ΣΕΒ – της Ευρωπαϊκής Επιτροπής του ΚΑΝΕΠ-ΓΣΕΕ, της Εθνικής Τράπεζας και όλα αυτά, για τι πράγμα μιλάνε; Μιλάνε για τα προβλήματα, που παρουσιάζονται, αυτή τη στιγμή, με ένα λειτουργικό αναλφαβητισμό, με μία φθίνουσα πορεία, στην τεχνική εκπαίδευση.

Εμείς, λοιπόν, λέμε ότι πρέπει, επιτέλους, να υπάρχει ένας φραγμός, ποιότητα στην εκπαίδευση. Εσείς είστε έτοιμος να λάβετε υπόψη σας όλα αυτά τα συμπεράσματα των ερευνών; Γιατί είμαι σίγουρη ότι σας προβληματίζουν. Επαναλαμβάνω δε την πάγια θέση μας, ότι δεν γίνεται να συνεχίσουμε ουσιαστικό διάλογο, θεσμικό και αποτελεσματικό, χωρίς την ανασύσταση του ΕΣΥΠ.

Όσον αφορά τις δομές εκπαίδευσης, ξέρετε, πολύ καλά, ότι ο νόμος 4547, του κυρίου Γαβρόγλου, ήρθε και διέλυσε ό,τι υπήρχε, σε σχέση με τη φιλοσοφία, που υπήρχε, μέχρι τότε, στα σχολεία. Εδώ, μπήκε η φιλοσοφία του «χύμα», της ήσσονος προσπάθειας, μιας μη παιδαγωγικής καθοδήγησης, στα σχολεία. Δημιουργήθηκαν πάρα πολλά προβλήματα, διαλύθηκαν οι δομές και δεν βοηθήθηκαν καθόλου τα σχολεία. Πώς σκέπτεστε να ασχοληθείτε, με το θέμα της επιλογής στελεχών και πώς θα μπορέσετε, ουσιαστικά, αυτό το τεράστιο χάσμα, που δημιουργήθηκε, να το ανασυντάξετε; Τέλος, επειδή είναι ειδικότητα σας τα πρότυπα και πειραματικά σχολεία, θέλω να μου πείτε, αν σκέφτεστε, πρώτον, να επανέλθουν τα πρότυπα και πειραματικά και πώς σκέφτεστε και την τεχνική εκπαίδευση, σε σχέση με τα πρότυπα και πειραματικά σχολεία; Σας ευχαριστώ και περιμένω τις απαντήσεις σας.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Το λόγο έχει ο κύριος Ιωάννης Δελής.

**ΙΩΑΝΝΗΣ ΔΕΛΗΣ**: Θέλω να πω δύο λόγια, καταρχήν, για το χαρακτήρα και την αποστολή Ινστιτούτων, όπως το Ινστιτούτο Εκπαιδευτικής Πολιτικής, τον διάδοχο του ΚΕΜΕ, για όσους θυμούνται, από παλιά, ορισμένα πράγματα ότι αυτά τα Ινστιτούτα, όπως και το Ι.Ε.Π. δεν είναι τίποτε άλλο παρά όργανα σχεδιασμού και επεξεργασίας και εξειδίκευσης, νομιμοποίησης και εφαρμογής, τελικά, της κυρίαρχης εκπαιδευτικής πολιτικής, έτσι όπως υλοποιείται, κάθε φορά, καθαρά, από την εκάστοτε κυβέρνηση. Πρόκειται, δηλαδή, για ένα κυβερνητικό όργανο, με διορισμένο Πρόεδρο και διορισμένα μέλη, το οποίο επιφορτίζεται, με τη φροντίδα, την επιμέλεια, να τρέξει, από τη δική του μεριά, την επίσημη κυβερνητική πολιτική. Δεν στέκομαι σε αυτό, μιας που δεν είναι αυτό το θέμα της σημερινής μας συζήτησης. Είναι η επιλογή του κ. Αντωνίου, ως Προέδρου του Ινστιτούτου Εκπαιδευτικής Πολιτικής. Τα κριτήρια του Κ.Κ.Ε., όπως είναι γνωστό, δεν είναι προσωπικά, είναι πάντοτε πολιτικά και δεν αμφισβητούμε τις επιστημονικές περγαμηνές του κυρίου Αντωνίου και όποιων άλλων έρχονται εδώ, στην Επιτροπή. Πολιτικά κρίνουμε τα ζητήματα και με βάση αυτά, που έχει δηλώσει, κατά καιρούς και ιδιαίτερα, τελευταία, στις συνεντεύξεις του ο κ. Αντωνίου, αλλά και με βάση τα όσα είπε, σήμερα εδώ, τοποθετούμενος στην Επιτροπή.

Με βάση, λοιπόν, αυτά, είπε ο προτεινόμενος, ως Πρόεδρος του Ι.Ε.Π., ότι είναι αναφανδόν υπέρ της αξιολόγησης και μάλιστα, με έναν μαχητικό τρόπο, μια αξιολόγηση, βεβαίως, η οποία αποτελεί, κατά τη γνώμη μας, μοχλό για την αυτονομία της σχολικής μονάδας, η οποία μοιάζει με ένα ωραίο κόκκινο μήλο, που είναι ωραίο στην όψη, αλλά είναι σάπιο από μέσα, γιατί αυτή η αυτονομία της σχολικής ομάδας θα οδηγήσει σε ένα σχολείο, που θα γίνει ακόμα πιο ακριβό, για τα φτωχά, λαϊκά παιδιά, τα οποία θα πληρώνουν ακόμα πιο πολλά από την τσέπη τους. Ένα σχολείο αυτόνομο, στο οποίο θα δοθεί ένα συντριπτικό πλήγμα, ενάντια στον ενιαίο χαρακτήρα, που οφείλει να έχει η βασική υποχρεωτική εκπαίδευση και βεβαίως, ένα σχολείο, το οποίο, όπως είπα, θα πληρώσουν πολύ ακριβότερα οι γονείς και τα παιδιά. Αυτή είναι η αυτονομία της σχολικής μονάδας.

Αυτή την αυτονομία θα έρθει να υπηρετήσει η αξιολόγηση, τόσο, ως αυτοαξιολόγηση, για την οποία έχει κάνει πολλή δουλειά, βεβαίως, η προηγούμενη Κυβέρνηση του ΣΥΡΙΖΑ, αλλά και η λεγόμενη εξωτερική αξιολόγηση. Έχουμε, λοιπόν, την μαχητική υπεράσπιση, από τη μεριά του, της αξιολόγησης.

Έχουμε και αξίζει να ειπωθεί, παρά τις επιμέρους διαφωνίες, τη συμφωνία του κ. Αντωνίου, αλλά και της Κυβέρνησης, με τον πυρήνα του νόμου Γαβρόγλου για το λύκειο, ο οποίος δεν είναι η βάση του 10, ούτε η Τράπεζα Θεμάτων. Είναι σημαντικά και αυτά, αλλά είναι η μετατροπή του λυκείου, σε ένα ανταγωνιστικό σχολείο, ανταγωνιστικό λύκειο, σε ένα απέραντο εξεταστικό κέντρο, το οποίο θα φουντώσει τα φροντιστήρια, πολύ περισσότερο, από αυτά που ήδη υπάρχουν και ένα λύκειο, στο οποίο, βεβαίως, μειώνεται η γενική μόρφωση, αφού ουσιαστικά καταργείται η Γ΄ Λυκείου, ως τάξη γενικής μόρφωσης και γίνεται μια χρονιά προκαταρκτική των πανεπιστημιακών τμημάτων. Με όλα αυτά, συμφωνεί ο κ. Αντωνίου και η Κυβέρνηση, βεβαίως.

Όσο για τα σχολεία αριστείας, η συζήτηση αυτή νομίζω θα έπρεπε να γίνει, αφού πρώτα, δούμε τα χιλιάδες σχολεία, τα οποία, κυριολεκτικά, λειτουργούν, στα όριά τους, λόγω της υποχρηματοδότησης και λόγω της έλλειψης μονίμων εκπαιδευτικών. Ακόμη και αναπληρωτές, μέχρι τα Χριστούγεννα, θα πηγαίνουν αναπληρωτές. Αυτό λέει η εμπειρία, αλλά και η φετινή χρονιά. Πριν, λοιπόν, μιλήσουμε για τα σχολεία αριστείας, να μιλήσουμε για τα σχολεία γενικά και να φροντίσουμε αυτά να τα κάνουμε όσο γίνεται καλύτερα.

Εν πάση περιπτώσει και πριν πω την άποψη του Κ.Κ.Ε., θα ήθελα να κάνω και ένα μικρό σχόλιο, για ένα κομμάτι της τοποθέτησης του κ. Φίλη, γιατί με μπέρδεψε, σήμερα, ο κ. Φίλης. Επικαλέστηκε την ανακοίνωση της ΟΛΜΕ, θέλοντας να υπερασπιστεί, προφανώς, τους συνδικαλιστές και το συνδικαλιστικό κίνημα, αλλά τον θυμάμαι, πριν λίγες μέρες, στην ίδια Επιτροπή, στην Αίθουσα της Γερουσίας, να υπερηφανεύεται για το πόσο ηρωικά αντιστάθηκε στις πιέσεις αυτών των συνδικαλιστών, για να μην εγκριθούν περισσότερα ολιγομελή τμήματα και τμήματα ομάδων προσανατολισμού. Εν πάση περιπτώσει, καταλήγοντας και τούτου δοθέντος, καταψηφίζουμε ως Κ.Κ.Ε. την επιλογή του κ. Αντωνίου, ως Προέδρου του Ινστιτούτου Εκπαιδευτικής Πολιτικής. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Το λόγο έχει η κυρία Ασημακοπούλου.

**ΣΟΦΙΑ - ΧΑΙΔΩ ΑΣΗΜΑΚΟΠΟΥΛΟΥ**: Κυρία Υπουργέ, κύριε Πρόεδρε, κυρίες και κύριοι συνάδελφοι, αποτελεί κοινό τόπο ότι οι εγγενείς αδυναμίες του εκπαιδευτικού μας συστήματος και τα χρόνια προβλήματα, που εκείνο αντιμετωπίζει, υπονομεύουν το ρόλο του. Σε άρθρο κυριακάτικης εφημερίδας, ο καθηγητής Χρήστος Γιανναράς έγραψε : «Η δεδομένη και πανθομολογούμενη κατάρρευσή του εκπαιδευτικού στην Ελλάδα συστήματος, από το νηπιαγωγείο ως και τις μεταπτυχιακές σπουδές, αποτελεί κατεπείγον πρόβλημα, που η αντιμετώπισή του κρίνει τη συνέχεια της κρατικής υπόστασης του ελληνισμού». Σύμφωνα με το συγγραφέα του άρθρου, το παρανοϊκό μίσος για ό,τι είναι δημόσιο κυοφορείται, εκτρέφεται και τελικά οχυρώνεται, μέσα σε σχολικά και πανεπιστημιακά κτίρια. Από τα παραπάνω, γίνεται κατανοητό ότι οι προκλήσεις και τα προβλήματα, που έχει να αντιμετωπίσει το Ι.Ε.Π., ως επιστημονικός φορέας, που υποστηρίζει το Υπουργείο Παιδείας, είναι πολύ σημαντικά.

Κύριε Αντωνίου, από το βιογραφικό σας φαίνεται να έχετε μεγάλη εμπειρία, κυρίως, σε θέματα Δευτεροβάθμιας Εκπαίδευσης. Επίσης, διαθέτετε σημαντική εμπειρία σε θέματα, που αφορούν στα πειραματικά σχολεία. Στα θετικά της επιλογής σας εντάσσεται και η προηγούμενη θητεία σας στο Ι.Ε.Π.. Είναι προφανές ότι η αξιοποίηση έμπειρων στελεχών στην εκπαίδευση είναι επιβεβλημένη. Θα θέλαμε, όμως, περαιτέρω, να ενημερωθούμε για τις απόψεις σας, αναφορικά με θέματα, που απασχολούν την εκπαιδευτική κοινότητα και την κοινωνία και σχετίζονται με την εκπαίδευση.

Αρχικά, θα ήθελα να αναφερθώ σε ζητήματα παραβατικότητας των μαθητών, στα σχολεία. Διαβάζουμε για διακίνηση ναρκωτικών, μαχαιρώματα μεταξύ μαθητών και περιπτώσεις bullying, που καταλήγουν και σε αυτοκτονίες. Εσείς τι θα προτείνατε για την πρόληψη και την αντιμετώπισή τους; Θα γνωρίζετε, βεβαίως, ότι τα ΚΕΠΛΗΝΕΤ (Κέντρα Πληροφορικής και Νέων Τεχνολογιών) καταργήθηκαν, με το ν.4547/2018, άρθρο 17ε΄.

Σε κάθε Διεύθυνση Εκπαίδευσης αποσπάται, με τριετή θητεία, ένας υπεύθυνος πληροφορικής και νέων τεχνολογιών ή το πολύ δύο – άρθρο 14. Οπότε, σύμφωνα με το σχέδιο νόμου, προκύπτει αναλογία ένας τεχνικός, ανά 124 σχολεία. Θεωρείτε ότι ο αριθμός αυτός είναι ικανός να καλύψει τις ανάγκες της εκπαιδευτικής κοινότητας; Παράλληλα, το υλικό των εργαστηρίων είναι γερασμένο και ο εξοπλισμός τους, με νέα μηχανήματα, είναι αδύνατος, λόγω έλλειψης πόρων. Έχετε σκοπό να προτείνετε τη λήψη μέτρων για αυτό;

Όσον αφορά στις επιδόσεις των μαθητών, τα πράγματα δεν είναι καλύτερα. Για παράδειγμα, η Ελλάδα υστερεί πολλών χωρών του ΟΟΣΑ, όσον αφορά στις επιδόσεις της, στο Διεθνές Πρόγραμμα Αξιολόγησης Μαθητών ΠΙΖΑ. Η διαπίστωση των χαμηλών επιδόσεων των μαθητών δημοτικού, γυμνασίου, λυκείου, στη γλώσσα, στα μαθηματικά και στις φυσικές επιστήμες είναι μια παλιά υπόθεση. Δυστυχώς, όμως, η κατάσταση δεν βελτιώνεται, αλλά χειροτερεύει. Η πειστικότερη εξήγηση του φαινομένου αυτού είναι, ότι οι κακές ελληνικές επιδόσεις οφείλονται στο ότι το εκπαιδευτικό μας σύστημα είναι επικεντρωμένο στην πρόσληψη εγκυκλοπαιδικών ακαδημαϊκών γνώσεων και όχι στην ανάπτυξη κριτικής σκέψης. Έχετε σκοπό να προχωρήσετε στο βαθμό, που σας αναλογεί, σε μακροπρόθεσμο σχεδιασμό και οργάνωση, ούτως ώστε η εκπαίδευση να ανταποκριθεί στις αυξημένες απαιτήσεις της εποχής μας;

Για να επιτευχθεί η πρόοδος των μαθητών, είναι πρόδηλο ότι πρέπει η επιμόρφωση των εκπαιδευτικών να αποτελεί προτεραιότητα. Πρόκειται για θεσμός εξαιρετικά στρατηγικής σημασίας. Αποτελεί επίσης αναπόσπαστο μέρος μια διαρκούς και συνεχούς επαγγελματικής και προσωπικής εξέλιξης των εκπαιδευτικών και είναι βασική θέση της Ελληνικής Λύσης.

Ένα άλλο ζήτημα, είναι η εισαγωγή νέων μαθητών στα Πρότυπα γυμνάσια και λύκεια, για την οποία διεξάγονται εξετάσεις πανελλαδικού τύπου. Αν και είναι εξετάσεις, που δεν εμπίπτουν στην κατηγορία των ενδοσχολικών, όπως είναι οι πανελλαδικές εξετάσεις, αποζημιώσεις δεν προβλέπονται, όπως θα έπρεπε. Θα προτείνατε να αναλάβει το Υπουργείο τη διοργάνωση και τη διεξαγωγή των εξετάσεων εισαγωγής στα εν λόγω σχολεία και να δοθούν αποζημιώσεις για τους εκπαιδευτικούς, που θα εμπλακούν, στη διενέργεια των εξετάσεων, όπως ακριβώς συμβαίνει και με τις πανελλαδικές εξετάσεις;

Σοβαρό ζήτημα αποτελεί και η εισαγωγή των υποψηφίων στα παιδαγωγικά τμήματα. Επί της ουσίας, θα εισάγονται υποψήφιοι, χωρίς να έχουν διδαχθεί μαθηματικά και φυσικές επιστήμες. Η Μαθηματική Εταιρεία μιλάει για γενικότερη υποβάθμιση της μαθηματικής εκπαίδευσης, γιατί, όπως γνωρίζετε, τα μαθηματικά δεν υπάρχουν πια, ως μάθημα γενικής παιδείας, στην Γ΄ Λυκείου. Θα θέλαμε να μάθουμε τις προτάσεις σας και για αυτό το θέμα.

Σχετικά με τα παιδιά των παράνομων μεταναστών και τη φοίτηση στα ελληνικά σχολεία, θεωρείτε ότι μπορούν να αφομοιωθούν από αυτά ή αναγκαστικά οι διδάσκοντες θα ρίξουν το επίπεδο της διδασκαλίας, με αποτέλεσμα να πλήξουν, ανεπανόρθωτα, την εκπαιδευτική διαδικασία; Έχετε υπολογίσει κατά πόσον θα επιβαρυνθεί ο κρατικός προϋπολογισμός, με τη φοίτησή τους, στα ελληνικά σχολεία;

Ο ρόλος του Ινστιτούτου Εκπαιδευτικής Πολιτικής είναι καίριος. Η εποχή μας, με τη ραγδαία επιστημονική πρόοδο και τις αλλεπάλληλες κοινωνικές και οικονομικές μεταβολές, απαιτεί μια δυναμική εκπαιδευτική διαδικασία, που να είναι σε θέση να προβλέπει τους μετασχηματισμούς της κοινωνίας και να ανταπεξέρχεται στις προκλήσεις της. Σας ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Και εγώ σας ευχαριστώ πολύ.

Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ:** Ευχαριστώ πολύ, κύριε Πρόεδρε. Κύριε Αντωνίου, το Ινστιτούτο στο οποίο καλείστε να ηγηθείτε, είναι σημαντικό, καθότι ασχολείται, με το ευαίσθητο θέμα της παιδείας, που είναι επιφορτισμένο, για την πληρέστερη, θα έλεγα, και καλύτερη ενημέρωση και ανταλλαγή απόψεων, ώστε να αποτυπωθούν τα προβλήματα της σχολικής εκπαίδευσης. Να αξιολογηθούν κριτικά και να τύχουν συστηματικής μελέτης, με στόχο την αποδοτικότερη αντιμετώπισή τους. Να σχεδιαστούν και να τεκμηριωθούν, επιστημονικά, μεταρρυθμίσεις, στην κατεύθυνση της ποιοτικής αναβάθμισης της εκπαίδευσης, της προώθησης ισότητας ευκαιριών και της κοινωνικής δικαιοσύνης, με έμφαση στις καινοτόμους διδακτικές μεθόδους, την εξασφάλιση σύγχρονων πολυμεσικών εκπαιδευτικών εργαλείων, την καλλιέργεια δημοκρατικών στάσεων, το σεβασμό στην προσωπικότητα των μαθητών και των μαθητριών, τις σύγχρονες γνωστικές ανάγκες, τις απαιτήσεις του σύγχρονου κοινωνικού περιβάλλοντος, στις τεχνολογικές εξελίξεις και στην αειφόρο ανάπτυξη.

Είναι επιφορτισμένο στο να οργανώσει την αποδοτικότερη αρχική εκπαίδευση και κατάρτιση, καθώς και τη διαρκή και συστηματική επιμόρφωση των καθηγητών. Έναν πολύ σπουδαίο τομέα, με πρόταση θεσμικής κατοχύρωσης της διδακτικής και της παιδαγωγικής επάρκειας και του εθνικού στρατηγικού σχεδίου επιμόρφωσης.

Να άρει όλα τα εμπόδια, σχετικά με την ομαλή λειτουργία των σχολείων, την ανταπόκριση σε ειδικές ανάγκες των μαθητών και των μαθητριών και την πλήρη ένταξη όλων στις σχολικές τάξεις, την ουσιαστική συνεργασία των εκπαιδευτικών, την εκτίμηση αποδοτικότητας των μεθόδων-προγραμμάτων και υλικών, την έγκαιρη διαπίστωση και αντιμετώπιση της σχολικής διαρροής και των προβλημάτων προγραμματισμού. Είναι επίσης επιφορτισμένο να ολοκληρώσει και τα συγχρηματοδοτούμενα από την Ε.Ε. προγράμματα της περιόδου 2007 και 2013 και να τακτοποιήσει τις οικονομικές τους εκκρεμότητες, με την αποζημίωση των εκπαιδευτικών, στους οποίους οφείλονται οι αμοιβές, η κάλυψη εξόδων και να οργανωθεί αποτελεσματικά η διαδικασία υλοποίησης όλων των νέων ΕΣΠΑ.

Σαν Κόμμα, γνωρίζουμε, πάρα πολύ καλά, ποιοι είναι οι στόχοι της Κυβέρνησης, για το εκπαιδευτικό σύστημα της χώρας μας, γενικότερα, σε όλες τις βαθμίδες. Η εμπέδωση για εμάς, ότι η Παιδεία αποσκοπεί στο σχηματισμό ανθρώπινου κεφαλαίου, για τη μεγιστοποίηση της κερδοφορίας των επιχειρήσεων ή με πιο απλά λόγια, ιδιωτικοποίηση ή υποχρεωτική εκπαίδευση με vouchers, όπως π.χ. στη Σουηδία, όπου το σύστημα, με τα vouchers, οδήγησε τη χώρα, στις τελευταίες θέσεις, στους πίνακες αξιολόγησης, μεταξύ των χωρών-μελών του ΟΟΣΑ και την Τριτοβάθμια, με δανεισμό – και έχουμε ένα παράδειγμα, τις Ηνωμένες Πολιτείες Αμερικής.

Η θέση του ΜεΡΑ25 είναι ξεκάθαρη, ότι η Παιδεία αποτελεί βασικό ανθρώπινο δικαίωμα, προσβάσιμο σε όλες τις βαθμίδες και για όλους. Δεν αμφισβητούμε, φυσικά, τις ικανότητες του κ. Αντωνίου – αυτό δε θα μπορούσαμε να το κάνουμε άλλωστε, γιατί οι περγαμηνές του, όντως, είναι πάρα πολύ σημαντικές, πολιτικά θα κρίνουμε και εμείς – γι' αυτό και είμαστε «κατά» στην πρόταση, που κάνει η κυρία Υπουργός, στο πρόσωπο του κ. Αντωνίου, ακριβώς, γιατί θα κληθεί να υλοποιήσει πολιτικές, στις οποίες βρισκόμαστε, ως Κόμμα, διαμετρικά αντίθετοι. Όμως, θα ήθελα να τον ρωτήσω, εάν θεωρεί ότι μετά από κάποιες δηλώσεις, που έχει κάνει για την επαναφορά της κανονικότητας, σε όλα τα επίπεδα της δημόσιας Εκπαίδευσης, τι εννοεί, ακριβώς, με αυτό και εάν πιστεύει και θεωρεί αυτονόητο, ότι πραγματικά θα πρέπει να βρίσκεται, σε συνεχή συνεννόηση, με την Εκπαιδευτική Κοινότητα, προκειμένου να εκπληρωθούν όλοι αυτοί οι σκοποί, τους οποίους, προηγουμένως, ανέφερα. Ευχαριστώ πάρα πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Και εμείς ευχαριστούμε, κυρία Σακοράφα.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Βλάσης Κωνσταντίνος, Σενετάκης Μάξιμος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Βούλτεψη Σοφία, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος, Βερναρδάκης Χριστόφορος, Γκαρά Αναστασία (Νατάσα), Μάλαμα Κυριακή, Μάρκου Κωνσταντίνος, Μπουρνούς Ιωάννης, Μπάρκας Κωνσταντίνος, Σκούφα Ελισσάβετ, Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Παπανδρέου Γεώργιος, Δελής Ιωάννης, Γκιόκας Ιωάννης, Λαμπρούλης Γεώργιος, Ασημακοπούλου Σοφία-Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Τώρα, θα περάσουμε στους συναδέλφους, που έχουν γραφεί, ως ομιλητές και είναι επτά. Θερμή παράκληση, να υποβάλλετε τις ερωτήσεις, εντός δύο λεπτών, με ανοχή. Οι εκπρόσωποι των Κοινοβουλευτικών Ομάδων είχαν έξι λεπτά.

**ΜΕΡΟΠΗ ΤΖΟΥΦΗ:** Στο αθλητικό νομοσχέδιο, δόθηκε άπλετος χρόνος, δεν είναι δυνατόν σε δύο λεπτά, πείτε μας να μην μιλήσουμε καθόλου !

**ΝΙΚΟΛΑΟΣ ΦΙΛΗΣ:** (*ομιλεί εκτός μικροφώνου.)*

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Δεν είναι νομοσχέδιο αυτό. Κύριε Φίλη, ηρεμήστε. Δεν αποφασίζετε εσείς για το αν θα έχει αύριο συνεδρίαση. Σας παρακαλώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Στις Δημοκρατίες υπάρχουν χρόνοι, που πρέπει να τους τηρήσουμε. Η Δημοκρατία έχει κανόνες. Ο Κανονισμός είναι συγκεκριμένος, σας παρακαλώ.

Κύριε Φίλη, έχετε αποφασίσει, προφανώς, την τακτική σας, να δημιουργείτε πρόβλημα σε όλες τις συνεδριάσεις. Σας παρακαλώ.

**ΝΙΚΟΛΑΟΣ ΦΙΛΗΣ:** Κύριε Πρόεδρε, να το πάρετε πίσω αυτό, είσαστε απαράδεκτος. Χαρακτηρισμούς τέτοιους δεν ανέχομαι. Είσαστε απαράδεκτος… Πιστεύετε στη Δημοκρατία, μπράβο !

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Βεβαίως, πιστεύω στη Δημοκρατία και το έχω αποδείξει. Σας παρακαλώ, κύριε Φίλη, κρατήστε αυτούς τους χαρακτηρισμούς για τον εαυτό σας και φτάνει, αρκετά, αυτός ο τρόπος.

**ΝΙΚΟΛΑΟΣ ΦΙΛΗΣ:** Λυπάμαι ειλικρινά, δεν περίμενα από εσάς τέτοια συμπεριφορά.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ούτε εγώ περίμενα αυτή τη συμπεριφορά, κύριε Φίλη.

**ΝΙΚΟΛΑΟΣ ΦΙΛΗΣ:** Δίχτυ προστασίας για μια επιλογή, εναντίον της οποίας είναι αντίθετος ο εκπαιδευτικός κόσμος. Αυτό κάνετε και λυπάμαι, ειλικρινά. Δεν περίμενα από εσάς τέτοια συμπεριφορά. Χαρακτηρισμούς. Η διαφωνία συνιστά πρόβλημα ! Ωραία δημοκρατία ! Η δημοκρατία συνιστά πρόβλημα; Η ΟΛΜΕ διαφωνεί για μια επιλογή και όλος ο εκπαιδευτικός κόσμος. Και εσείς στήνετε δίχτυ προστασίας. Λυπούμαι. Φεύγει ο κ. Στύλιος και αναλαμβάνετε εσείς να κάνετε μια επεισοδιακή συνεδρίαση. Είναι ντροπή αυτό.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Σας παρακαλώ, κύριε Φίλη. Καταρχάς, να κρατήσετε τους χαρακτηρισμούς για τον εαυτό σας. Εσείς τηρήσατε τα 6 λεπτά χρόνο. Οφείλουν και οι συνάδελφοι να κρατήσουν το χρόνο, που θα ορίσουμε.

**ΜΕΡΟΠΗ ΤΖΟΥΦΗ:** Ουδέποτε στην Επιτροπή Μορφωτικών Υποθέσεων δίνονταν, στους ανθρώπους, που ήθελαν να τοποθετηθούν, δύο ή τρία λεπτά. Ουδέποτε, κύριε Πρόεδρε.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Δεν σας φτάνουν τα 3 λεπτά για να κάνετε ερωτήσεις;

**ΜΕΡΟΠΗ ΤΖΟΥΦΗ:** Πέντε λεπτά θέλουμε, κύριε Πρόεδρε.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Δηλαδή, ο Εισηγητής, ο κ. Φίλης, τοποθετήθηκε σε έξι λεπτά. Εσείς, δηλαδή, θέλετε πέντε, ως εκπρόσωπος της Κοινοβουλευτικής σας Ομάδας; Είστε 6 με 7 περίπου συνάδελφοι από τον ΣΥΡΙΖΑ. Δεν θα δώσουμε χρόνο, λοιπόν, στον κ. Αντωνίου και στην κυρία Υπουργό να απαντήσουν; Παρακαλώ, λοιπόν, να ηρεμήσετε. Δεν μπορείτε να κάνετε θόρυβο στην Αίθουσα, με διάφορες αντιδράσεις, για ώρα και να μην μπορούμε να μιλήσουμε. Εσείς δεν μπορείτε να μιλήσετε και χάνουμε χρόνο. Γιατί, στις 4.30΄ ο κ. Πρόεδρος της Βουλής μας έχει πει ότι πρέπει να αφήσουμε την Αίθουσα. Πρέπει να ολοκληρωθεί η διαδικασία και πρέπει να βοηθήσετε σε αυτό. Σας παρακαλώ, λοιπόν. Λίγος σεβασμός.

**ΝΙΚΟΛΑΟΣ ΦΙΛΗΣ:** Ναι, αλλά όχι χαρακτηρισμούς, ότι η διαφωνία συνιστά πρόβλημα και παρακώλυση της διαδικασίας. Δεν το περίμενα από εσάς. Έφυγε ο κ. Στύλιος και αναλάβατε εσείς τώρα…

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Κύριε Φίλη, σας παρακαλώ.

Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε. Μιας και εν τοις πράγμασι, κ. Αντωνίου, είστε σχεδόν Πρόεδρος του Ι.Ε.Π., θα ήθελα να σας θέσω κάποια ερωτήματα και θα ήθελα τις απαντήσεις σας.

Πρώτον. Κατά τη γνώμη σας, ποιος είναι ο ρόλος του Ι.Ε.Π. στην επιμόρφωση των εκπαιδευτικών και εάν αυτή η εξαγγελία θα γίνει πράξη.

Δεύτερον. Ποια, κατά τη γνώμη σας, πρέπει να είναι η διοικητική σχεδίαση για τις υποστηρικτικές δομές της εκπαίδευσης;

Τρίτον. Ποια είναι η θέση σας για την εσωτερική αξιολόγηση της σχολικής μονάδας και με ποιους όρους θα διασφαλιστεί η αντικειμενικότητα αυτής;

Τέταρτον. Πιστεύετε ότι πρέπει να συνδεθεί η αξιολόγηση με τη μισθολογική και βαθμολογική εξέλιξη του εκπαιδευτικού;

Τέλος, όταν λέγατε, προ ημερών, ότι πρέπει να γυρίσουμε το ρολόι στο 2014, πώς προσδιορίζετε ακριβώς αυτήν την επαναφορά; Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε τον κ. Κωνσταντόπουλο. Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε. Είναι, πράγματι, πολυετής και πολυεπίπεδη η πολιτική και η ακαδημαϊκή πορεία του προτεινόμενου. Βεβαίως, δηλώσεις τις οποίες έκανε, ότι ξαναελευθερώνεται η χώρα, με την έλευση του Κυριάκου Μητσοτάκη, τις οποίες έχουμε βρει στα κοινωνικά δίκτυα, μπορεί να έπαιξαν έναν κρίσιμο ρόλο, αλλά και άλλες τραγικές δηλώσεις θα έλεγα, οι οποίες βάζουν ένα μεγάλο ερωτηματικό, κατά πόσο μπορεί να διοικήσει ένα όργανο, που, όπως είπε, θέλει να υπάρχει ο σεβασμός και η συνεννόηση μεταξύ όλων. Αναφέρθηκε ο κ. Φίλης, ότι ήταν εμπρηστικές οι δηλώσεις, πριν δύο εβδομάδες, για επαναφορά του ρολογιού στο 2014, υπάρχουν και άλλες δηλώσεις, οι οποίες έχουν γίνει, εκτός από την ΟΛΜΕ και από την Ομοσπονδία Ιδιωτικών Εκπαιδευτικών Λειτουργών Ελλάδας, για τις δυσκολίες, που είχαν οι ιδιωτικοί εκπαιδευτικοί, όταν άσκησε το έργο στον ιδιωτικό τομέα, στα Ιδιωτικά Εκπαιδευτήρια «Ζηρίδη», όπως και αν έχει όμως, εγώ θέλω να τον ρωτήσω.

Πρώτα από όλα, σε μία επιστημονικού χαρακτήρα ερώτηση, να μου πει, αν το επιστημονικό του έργο, νομίζει ότι συνδέεται άμεσα με την ανάληψη των νέων του καθηκόντων και τις αποφάσεις, που θα κληθεί να πάρει, στα προγράμματα σπουδών και ποιο ήταν ακριβώς το αντικείμενο του διδακτορικού του, που είχε εκπονήσει, αν και φαίνεται ότι τελικώς, αυτό έχει την μικρότερη σημασία.

Η δεύτερη ερώτηση είναι, αν η επιστροφή στο 2014, σημαίνει, πρακτικά, επιστροφή στην κατάργηση, για παράδειγμα, των μεταρρυθμίσεων στην Ειδική Αγωγή, που έγιναν, το τελευταίο χρονικό διάστημα; Επιστροφή στην κατάργηση όλης αυτής της μεγάλης προσπάθειας, που έγινε, στα ΕΠΑΛ; Διότι η κυρία Ζαχαράκη, την οποία ρώτησα, πριν λίγες μέρες, είπε ότι πράγματα, που έγιναν, θετικά, όπως η μία νέα αρχή στα ΕΠΑΛ, θα πρέπει να συνεχιστούν. Δεν αναφέρθηκε στο γεγονός ότι από το 2016, με συγκεκριμένες προσπάθειες, που έγιναν, έχουμε αύξηση των μαθητών, που είναι στα ΕΠΑΛ, τόσο στα ημερήσια όσο και στα απογευματινά. Χρησιμοποιούμε ευρωπαϊκούς πόρους, που έχουν αλλάξει την κοινωνική συνείδηση γι΄ αυτά τα σχολεία. Θα συνεχίσει, λοιπόν, αυτή την πολιτική;

Επίσης, οι Εκθέσεις του ΟΟΣΑ και της Ε.Ε. αποδέχονται ότι έχει υποστεί σοβαρό πλήγμα η εμπιστοσύνη των εκπαιδευτικών στα συστήματα εξωτερικής αξιολόγησης, που επιδιώχθηκε να εφαρμοστούν και ότι μόνο η διαδικασία εσωτερικής αυτοαξιολόγησης είναι αυτή, που μπορεί να μην αντιμετωπιστεί, ως απειλή, από τους εκπαιδευτικούς. Πώς την ακούει αυτήν την παραδοχή, τώρα, που μας λέει ότι θα επαναφέρει, άμεσα, την εξωτερική αξιολόγηση;

Επίσης, θα επαναφέρει τις εισαγωγικές εξετάσεις στα νυν πειραματικά σχολεία; Έχετε αποδείξεις ότι οι εισαγωγικές αυτές εξετάσεις, που εφαρμόζονται, στα πρότυπα, πραγματικά, επιλέγουν τα ταλέντα ή απλώς επιλέγουν τους καλύτερα προετοιμασμένους; Έχετε δει στο διαδίκτυο πόσα φροντιστήρια προσφέρουν προετοιμασία για τα 5 Πρότυπα, που υπάρχουν σήμερα; Πιστεύετε, ειλικρινά, ότι δεν χρειάζονται, πραγματικά, πειραματικά σχολεία, με μη επιλεγμένο μαθητικό πληθυσμό, για να μπορούν να δοκιμάζονται νέες μέθοδοι διδασκαλίας και νέα εργαλεία και αυτά, στη συνέχεια, να γενικεύονται;

Ακόμα, θέλω να ρωτήσω με ποιον συγκεκριμένο τρόπο ή τι λέτε για το συνεργατικό πνεύμα των ΠΕ.Κ.Ε.Σ., που αποτελούσε πρότυπο και παράδειγμα για τη συνεργασία, μεταξύ των σχολείων; Να καταργηθούν οι ομάδες των σχολείων, που προωθούν την ανταλλαγή αυτών των πρακτικών και τη συνεργασία μεταξύ τους; Και άλλα πολλά θα μπορούσαμε να ρωτήσουμε, αλλά, κυρίως, θα ήθελα να μου απαντήσετε στα πιο ειδικά θέματα, τα οποία σας έδωσα. Νομίζω ότι είναι πάρα πολύ δύσκολο να πιστέψω, με βάση τις δηλώσεις σας, αλλά και τη διαδρομή σας ότι αυτό μπορεί να βοηθήσει. Εύχομαι να συμβεί το αντίθετο. Ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε. Τον λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε. Πολιτικά κρίνοντας, φυσικά, τον κ. Αντωνίου, διαβάζω στις δηλώσεις σας, που κάνατε, πριν αναλάβετε Πρόεδρος του Ι.Ε.Π., ότι προτείνετε ένα νέο νόμο, για την επιλογή των στελεχών της εκπαίδευσης. Διαβάζω τα λόγια σας: «Με κατοχυρωμένη αξιοκρατία και διαφάνεια και αποκλεισμό των συνδικαλιστών από τη διαδικασία επιλογής». Αφήνουμε στην άκρη αυτήν την αλλεργία, που δίνετε την εντύπωση ότι έχετε, απέναντι στους συνδικαλιστές και στο συνδικαλισμό γενικότερα, αλλά με μια τέτοια δήλωση, υπονοείτε ότι η παρούσα διαδικασία επιλογής των στελεχών της εκπαίδευσης δεν είχε τα εχέγγυα αξιοκρατίας και διαφάνειας. Έχει ενδιαφέρον αυτό, που λέτε, γιατί κανένας από τους υποψήφιους, και ήταν πάρα πολλοί, που συμμετείχαν στις διαδικασίες, δεν διατύπωσαν τέτοιο ισχυρισμό και κυρίως, εκείνοι, που δεν επιλέχθηκαν, και που είχαν κάθε λόγο να το κάνουν αυτό.

Πώς, λοιπόν, το λέτε εσείς; Με ποια στοιχεία; Και η διαφάνεια εξυφάνθηκε από ποια κέντρα; Και πώς υλοποιήθηκε;

Είπατε αρκετά σοβαρά πράγματα και επειδή πρόκειται να αναλάβετε, με τις ευλογίες της Κυβέρνησης, μια πάρα πολύ σοβαρή θέση, το λιγότερο, θεωρούμε, που χρειαζόμαστε, από ένα νέο Πρόεδρο στο Ι.Ε.Π., είναι τέτοιου τύπου αναφορές. Θα θέλαμε να τεκμηριώσατε αυτές σας τις δηλώσεις και θα θέλαμε να μας εξηγήσετε και να μας περιγράψετε τι ακριβώς έχετε στο μυαλό σας, ως διαδικασίες, με κατοχυρωμένη αξιοκρατία και διαφάνεια.

Κατά τη γνώμη σας, συνάδει η αξιοκρατία με την επαναφορά του θεσμού των Σχολικών Συμβούλων, με αυξημένη εποπτική και αξιολογική δικαιοδοσία, που, όπως διαβάσαμε πάλι στις δηλώσεις σας, θέλετε; Δηλαδή, όταν η εποπτεία και η αξιολόγηση γίνεται από ένα άτομο δεν κινδυνεύει να είναι κατ' εξοχήν αδιαφανής και υποκείμενη σε ανάπτυξη διαπλεκόμενων σχέσεων;

Διαβάσαμε στις δηλώσεις σας ότι προτείνετε θέσπιση εκ νέου της περιοδικής αξιολόγησης των στελεχών της εκπαίδευσης και των εκπαιδευτικών. Πριν έρθει ο ΣΥ.ΡΙΖ.Α., το 2014, στο οποίο, επιθυμείτε την εκπαιδευτική επιστροφή, όπως δηλώνετε, η αξιολόγηση, που πρότεινε η τότε Κυβέρνηση, είχε συγκεκριμένο ποσοστό εκπαιδευτικών, σε κάθε σχολική μονάδα, που έπρεπε να κριθούν ανεπαρκείς. Εσείς για τι είδους αξιολόγηση μιλάτε; Με τι σκοπό;

Κοιτώντας το βιογραφικό σας, η λέξη «αξιολόγηση» αναφέρεται τουλάχιστον είκοσι φορές. Μας κάνει εντύπωση ότι επιλέξατε να συμπεριλάβετε στο βιογραφικό σας ότι αναμορφώσατε την ιστοσελίδα του σχολείου σας, ότι φοιτητές από Πανεπιστήμια της χώρας έρχονταν στο σχολείο, που ήσασταν Διευθυντής, για να παρακολουθήσουν δειγματικές διδασκαλίες, αν και αυτό είναι κάτι, που γίνεται, σε όλα τα Πειραματικά Σχολεία και σε αρκετά μη Πειραματικά. Ότι εξοπλίσατε σχολείο σας, με ηλεκτρονικά μέσα, αλλά δεν μας εξηγήσατε, εάν αυτό γίνεται, με χορηγούς, από το δημόσιο ταμείο ή με κάποιο άλλο τρόπο; Ότι καθιερώσατε ηλεκτρονική ψηφοφορία για το δεκαπενταμελές του σχολείου σας, ότι οι μαθητές του σχολείου σας, συνοδευόμενοι από εκπαιδευτικούς, επισκέφτηκαν 12 σημαντικούς χώρους της πόλης, αν και γνωρίζουμε όλοι μας ότι μαθητικές επισκέψεις πραγματοποιούνται από όλα τα σχολεία της χώρας. Θεωρείτε ότι αυτά, τα αναφερόμενα στο βιογραφικό σας, έχουν σχέση με ένα βιογραφικό, που κατατίθεται στη Βουλή, προκειμένου να επιλεγείτε, ως νέος Πρόεδρος του Ινστιτούτου Εκπαιδευτικής Πολιτικής; Του επίσημου συμβούλου της πολιτικής ηγεσίας του Υπουργείου Παιδείας, σε θέματα σχεδιασμού και εφαρμογής της εκπαιδευτικής πολιτικής;

Οι επιστημονικές σας ενασχολήσεις αφορούν σχεδόν, αποκλειστικά, την τεχνολογία και την ιστορία της επιστήμης. Φυσικά, μιλάμε για το τι διδάσκετε, στην ανώτατη εκπαίδευση, αλλά και για τις δημοσιεύσεις σας. Απουσιάζουν, εντελώς, οι αναφορές σε παιδαγωγική θεωρία, κοινωνιολογία της εκπαίδευσης κ.λπ.. Φυσικά, κατανοούμε ότι δεν είναι δυνατόν κάποιος να έχει ασχοληθεί με όλα, αλλά αναρωτιόμαστε, ένας άνθρωπος, όπως εσείς, ο οποίος, πραγματικά, πιστεύουμε ότι έχει βαθιά πίστη στο θεσμό της αξιολόγησης, πώς εσείς αξιολογείτε αυτήν την έλλειψη; Σας αγχώνει ή το θεωρείτε άνευ μεγάλης σημασίας αυτό το θεωρητικό κενό, σε σχέση με τα νέα καθήκοντα, που πρόκειται να αναλάβετε;

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει η κυρία Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε. Θα ήθελα να υπογραμμίσω το γεγονός ότι το Ινστιτούτο Εκπαιδευτικής Πολιτικής αποτελεί ένα φορέα κομβικό σε ό,τι αφορά τη σύνδεση της εκπαιδευτικής πράξης, με τις επιστημονικές εξελίξεις, στην εκπαίδευση. Στο πλαίσιο αυτό, είναι ιδιαίτερα ανησυχητικό το γεγονός ότι ο προτεινόμενος από το Υπουργείο, για τη θέση του Προέδρου του Ινστιτούτου, έχει εκφράσει στο δημόσιο λόγο του μια σειρά από συντηρητικές και ελιτίστικες απόψεις για την εκπαίδευση, για το ρόλο και τους στόχους του δημόσιου σχολείου.

Δεν μπορεί να γίνει αποδεκτή μια τέτοια προσέγγιση από όσους σκέφτονται, με προοδευτικούς όρους, για το κοινωνικό αγαθό της παιδείας. Ο νέος προτεινόμενος Πρόεδρος του Ι.Ε.Π. πιστεύει και ενδεχομένως, αν έχουμε παρερμηνεύσει τις θέσεις του, μπορεί να μας διαψεύσει, βέβαια, ότι θα πρέπει η δημόσια εκπαίδευση να γυρίσει στο 2014, δηλαδή, στην Τράπεζα Θεμάτων, στη μείωση των εισακτέων στο Πανεπιστήμιο, στο σχολείο της αριστείας, στο σχολείο δύο ταχυτήτων.

Σε εκείνο, δηλαδή, που είναι πρότυπο, που λειτουργεί, μόνο για τους άριστους και στο άλλο, το κοινό σχολείο, που δεν έχει εκπαιδευτικούς, που λειτουργεί, με 27 παιδιά, ανά τάξη, που είναι δυσπρόσιτο, που δεν ταιριάζει, με άλλα λόγια, στο αφήγημα των αρίστων, που θέλει η νέα Κυβέρνηση να κατασκευάσει. Και επειδή λέτε ότι θέλετε το δημόσιο σχολείο να παράγει αρίστους, θα ήθελα να ρωτήσω τον νέο προτεινόμενο Πρόεδρο του Ι.Ε.Π., πώς αντιλαμβάνεται τη σχέση της αριστείας, με τα σχολεία, που μέχρι, σήμερα, δεν έχουν καθηγητές, τα σχολεία των περιοχών της επαρχίας, που δεν έχουν ακόμα αναπληρωτές καθηγητές, σε βασικές ειδικότητες, πώς ακριβώς θα έχουν πρόσβαση στην αριστεία, που επιδιώκετε; Στο Λύκειο της Συκιάς Χαλκιδικής, στο Λύκειο του Αγίου Νικολάου, στο Λύκειο της Αρναίας, τα παιδιά της τρίτης Λυκείου τρεις μήνες, μετά την έναρξη των μαθημάτων, δεν έχουν διδαχτεί, ακόμα, ούτε μία ώρα μαθηματικά ! Πώς ακριβώς, εσείς εκτιμάτε ότι αυτά τα παιδιά θα μπορέσουν να ανταπεξέλθουν;

Επίσης, με αυτή την πολιτική, που υποστηρίζετε και εσείς και το Υπουργείο, που προτείνει το διορισμό σας, πώς ελπίζετε, ότι τα σχολεία, που, σήμερα, λειτουργούν, με τρεις και τέσσερις εκπαιδευτικούς, χωρίς νέους διορισμούς, θα μπορέσουν να συνεχίσουν να προσφέρουν ευκαιρίες γνώσης στους μαθητές της Περιφέρειας;

Κλείνοντας, θα ήθελα να υπογραμμίσω ότι η εκπαιδευτική πράξη δεν κρίνεται από βαρύγδουπες εξαγγελίες, περί αριστείας, αντίθετα, εξαρτάται από τους διαθέσιμους πόρους, από τους εκπαιδευτικούς, από τις υποδομές. Χωρίς ουσιαστική στήριξη της δημόσιας παιδείας, η αριστεία, που επικαλείστε, μεταβάλλεται σε αποκλεισμό για τους πολλούς, για εκείνους, που δεν έχουν να πληρώσουν, για όσους προέρχονται από μειονεκτικές περιοχές. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Θέλω να τοποθετηθώ και να ρωτήσω με δύο κατευθύνσεις. Η μία είναι πολιτική και αφορά τοποθέτηση και η άλλη είναι όσον αφορά το βιογραφικό του κ. Αντωνίου, το οποίο καλούμαστε, σήμερα, να αξιολογήσουμε. Θα είμαι επιγραμματικός στο πρώτο θέμα, στο θέμα της πολιτικής τοποθέτησης και να δηλώσω, ότι η διαδρομή του κ. Αντωνίου είναι τα απαύγασμα του πολιτικού αμοραλισμού. Και με αυτή την έννοια, είναι πολύ κακό παράδειγμα, για να εισάγει εκπαιδευτικά μηνύματα στη νεολαία και κυρίως, στις ευαίσθητες ηλικίες της. Τέτοια πρότυπα ανθρώπων δεν τα χρειάζεται η νεολαία μας.

Δεύτερον, πάω στο τεχνοκρατικό κομμάτι. Θα ήθελα να ρωτήσω τον κ. Αντωνίου, που δηλώνει συνεργάτης του Ε.Μ.Π και του ΕΚΠΑ το εξής. Επειδή ξέρω ότι στον ακαδημαϊκό χώρο, οι άνθρωποι, που εμπλέκονται, είναι οι διδάσκοντες, τα μέλη ΔΕΠ, που έχουν μια οργανική θέση στο πανεπιστήμιο, είναι οι απασχολούμενοι με 407 – για λόγους χρόνου, δεν μπαίνω σε λεπτομέρειες – είναι οι συνεργάτες, οι οποίοι ονομάζονται «συνεργάτες» διότι εκπονούν διδακτορικό και έχουν προστεθεί, οι επιστημονικοί υπότροφοι και κανείς άλλος θεσμικά. Δηλώνοντας «συνεργάτης», σε κάποιο από αυτά τα ιδρύματα ο κ. Αντωνίου, δηλώνει ότι είχε κάποιες από αυτές τις θέσεις; Και πολύ περισσότερο, αν δηλώνει συνεργάτης, το χρόνο του διδακτορικού του, τότε, μάλλον, δεν πληροφορεί επαρκώς την Ολομέλεια. Ελπίζω να είναι κάτι άλλο.

Όπως είδα στο βιογραφικό του κ. Αντωνίου και διερεύνησα, εκπόνησε ένα μεταπτυχιακό διδακτορικό, ΕΚΠΑ και Ε.Μ.Π και στην τριμελή Επιτροπή ήταν ο κ. Αριστείδης Μπαλτάς. Ο κ. Μπαλτάς, ομότιμος καθηγητής του Ε.Μ.Π. και πρώην Υπουργός Παιδείας, έχει δώσει, με αρκετή λεπτομέρεια, θα έλεγα σε όλους μας το στίγμα του, όσον αφορά το τι θεωρεί αριστεία και τι θεωρεί πρόοδο στον άνθρωπο.

Ως μέντορας – γιατί εμείς οι ακαδημαϊκοί θεωρούμε ότι όποιος επιβλέπει έναν υποψήφιο διδάκτορα, ασκεί μια θέση μέντορα – οι θέσεις του κ. Αντωνίου ταυτίζονται, έχει πάρει κάτι από τη διδασκαλία του κ. Μπαλτά ή μάλλον ο κ. Μπαλτάς πρέπει να ντρέπεται για το μαθητή, που είχε; Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε τον κύριο Μάρκου. Το λόγο έχει η κυρία Γκαρά.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ:** Ευχαριστώ, κύριε Πρόεδρε. Όπως έχει αναφερθεί και από τους προηγούμενους συναδέλφους μου και λόγω έλλειψης χρόνου, δε θα προχωρήσω σε αναλύσεις.

Αντιλαμβανόμαστε όλοι, όμως, τον κομβικό και σημαντικό ρόλο, που έχει το Ινστιτούτο Εκπαιδευτικής Πολιτικής. Αντιλαμβανόμαστε όλοι ότι στο σχεδιασμό και στις αναλύσεις, αλλά και στις εισηγήσεις του, παίζουν πολύ σημαντικό ρόλο και οι πολιτικές τοποθετήσεις ή οι απόψεις, πέρα από τις επιστημονικές, οι προσωπικές απόψεις των στελεχών, που τοποθετούνται, στο Διοικητικό Συμβούλιο.

Η αλήθεια είναι ότι διαβάσαμε όλοι τις δηλώσεις σας, που και εγώ θα τις χαρακτήριζα εμπρηστικές, κ. Αντωνίου. Όχι μόνο για τους χαρακτηρισμούς στην εκπαιδευτική κοινότητα, αλλά και για τους συνδικαλιστές. Όμως, μου έκανε και εντύπωση η φράση ότι «στόχος είναι να ξηλώσετε όσα έκανε η Κυβέρνηση του ΣΥΡΙΖΑ, να επιστρέψουμε στο 2014 και να συνεχίσουμε τις μεταρρυθμίσεις εκείνης της εποχής». Εγώ το σέβομαι και το δέχομαι, σαν πολιτική άποψη και μάλιστα, θα έλεγα ότι είναι και φορέας κομματικής άποψης και κομματικού λόγου. Ωστόσο, η φράση αυτή, ο ισχυρισμός αυτός, εμένα μου δημιουργεί κάποιες απορίες και θα ήθελα τις απαντήσεις σας, πάνω στις ερωτήσεις, που θα κάνω.

Όταν λέτε, λοιπόν, ότι «πρέπει να ξηλώσουμε οτιδήποτε έκανε ο ΣΥΡΙΖΑ», στις εισηγήσεις σας προς το Υπουργείο, εννοείτε ότι θα επαναφέρετε την ατομική τιμωρητική αξιολόγηση των εκπαιδευτικών και την εξωτερική αξιολόγηση των σχολείων; Θα αυξήσετε τον αριθμό μαθητών, ανά τμήμα; Θα αλλάξετε το σύστημα επιλογής διευθυντών; Θα αλλάξετε τα προγράμματα σπουδών; Θα αυξήσετε τις ώρες διδασκαλίας, για μαθητές και εκπαιδευτικούς; Θα επαναφέρετε την Τράπεζα Θεμάτων; Θα αυξήσετε τα πανελλαδικώς εξεταζόμενα μαθήματα; Θα επαναφέρετε τη βάση του «10»; Θα καταργήσετε τη δίχρονη προσχολική εκπαίδευση; Θα καταργήσετε το ολοήμερο δημοτικό και νηπιαγωγείο; Θα καταργήσετε τα νέα Ειδικά Σχολεία, που ιδρύθηκαν, όπως το Γυμνάσιο και Λύκειο και στην πόλη μου, την Ορεστιάδα; Θα απολύσετε τους ψυχολόγους από 1.500 σχολεία, που έχουν προσληφθεί, τα προηγούμενα χρόνια; Θα καταργήσετε την παραμονή, στο σχολείο, για δύο Σαββατοκύριακα το μήνα; Θα καταργήσετε το πρόγραμμα κολύμβησης, που ισχύει, σε αρκετά δημοτικά σχολεία; Θα καταργήσετε τα νέα Καλλιτεχνικά και Μουσικά Σχολεία, που ιδρύθηκαν; Θα αυξήσετε τη διάρκεια φοίτησης στα Εσπερινά Λύκεια; Θα καταργήσετε τη Θεματική Εβδομάδα και τις Ημέρες Επαγγελματικού Προσανατολισμού; Θα καταργήσετε την ηλεκτρονική εξέταση για το κρατικό πιστοποιητικό γλωσσομάθειας; Θα καταργήσετε την επιμόρφωση των εκπαιδευτικών, για νέα αντικείμενα και σύγχρονες μεθόδους εκπαίδευσης; Θα καταργήσετε, ξανά, ειδικότητες και τομείς στα ΕΠΑ.Λ.; Θα οδηγήσετε σε διαθεσιμότητα εκπαιδευτικούς; Θα καταργήσετε τα νέα επαγγελματικά δικαιώματα των απόφοιτων ΕΠΑ.Λ.; Θα καταργήσετε τις πρωτοβουλίες για τη μειονοτική εκπαίδευση; Θα καταργήσετε τα νέα σχολεία δεύτερης ευκαιρίας, που ιδρύθηκαν; Θα ξαναμειώσετε τη χρηματοδότηση στην έρευνα; Θα καταργήσετε όλα τα Προγράμματα για τη νέα γενιά;

Θα μπορούσα να ρωτώ για μισή ώρα, διότι μερικά από αυτά, που ανέφερα, είναι αυτά που έκανε ο ΣΥΡΙΖΑ και εσείς αναφέρατε, σε δημόσιες δηλώσεις, ότι θέλετε να ξηλώσετε. Αναμένω τις απαντήσεις σας για όλα αυτά τα ζητήματα. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε την κυρία Γκαρά. Το λόγο έχει η κυρία Σκούφα.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Ευχαριστώ, κύριε Πρόεδρε. Κύριε Αντωνίου, θέλω να σας ρωτήσω, πολύ συγκεκριμένα, σε σχέση με δύο κομβικές έννοιες, που αναφέρατε και που θα είναι η προμετωπίδα των προτάσεων του Ινστιτούτου Εκπαιδευτικής Πολιτικής, όσον αφορά στον τομέα της Παιδείας.

Η πρώτη είναι η Αριστεία. Εάν συνδυάσουμε αυτήν την έννοια, την «Αριστεία», με δηλώσεις, που έχετε κάνει, δημοσίως, ότι «αποτελεί εκπαιδευτικό λαϊκισμό η σχεδόν ακώλυτη προαγωγή και απόλυση των μαθητών στο Γυμνάσιο και το Λύκειο» και ότι διαφωνείτε κάθετα και άρα, θα πάρετε - αυτοχρήμα, αυθωρεί και παραχρήμα - πίσω το μέτρο, που έφερε ο ΣΥΡΙΖΑ και μείωσε τα εξεταζόμενα μαθήματα, στο Γυμνάσιο, σε 4.

Η αριστεία, συνδυαζόμενη με τη δήλωσή σας ότι πρέπει να ενισχυθούν οι προϋποθέσεις προαγωγής μαθητών στο γυμνάσιο και το λύκειο, με αυτό φανταζόμαστε ότι θα ενισχύσετε τις προϋποθέσεις προαγωγής τους και από τάξη σε τάξη και για να καταλαβαίνουν πολίτες, από την πρώτη γυμνασίου στη δευτέρα κ.λπ., κατ’ εσάς, αποτελεί την ικανότητα των μαθητών και μαθητριών να προσαρμόζονται και να αποδίδουν σαν καλοκουρδισμένες μηχανές στο απόλυτο εξεταστικοκεντρικό σύστημα της παιδείας;

Κατά τη γνώμη σας, ο στόχος της παιδείας, ο στόχος των δημόσιων σχολείων είναι η απόλυτη προσαρμοστική τους ικανότητα και η μονομερής τους προσκόλληση στις ανάγκες της αγοράς;

Αναφερθήκατε στην αξιολόγηση. Η αξιολόγηση, σαφώς, θα πρέπει να μετρά την επίτευξη συγκεκριμένων στόχων. Τι θα πράξετε με τους εκπαιδευτικούς, που, τυχόν, δε θα πιάσουν τη μάξιμουμ επίδοση στην αξιολόγηση; Με την αξιολόγηση των σχολικών μονάδων θα συνδεθεί και η χρηματοδότηση, η κατ' επιλογή και κατά τόπους θετικό πρόκριμα σχολικών μονάδων, που έπιασαν άριστα, σε αυτή την αξιολόγηση και υποβάθμιση στην υλικοτεχνική υποδομή και οικονομική στήριξη άλλων εκπαιδευτικών μονάδων;

Σε δημόσιες τοποθετήσεις σας, πάλι, έχετε εκφραστεί, θα έλεγα, απαξιωτικά για το συνδικαλιστικό κίνημα των εκπαιδευτικών, που, σημειωτέον, αποτελεί τη μοναδική θεσπισμένη μορφή της άποψης των εκπαιδευτικών, σε συλλογικό επίπεδο. Αυτό είναι το συνδικαλιστικό κίνημα. Έχετε πει, για παράδειγμα, ότι αποτελεί εκπαιδευτικό λαϊκισμό η γενίκευση της συνδιοίκησης με τους συνδικαλιστές, που ακολουθούσε ο ΣΥ.ΡΙΖ.Α. και έχετε χαρακτηρίσει τους εκπαιδευτικούς και τη συνδικαλιστική εκπροσώπησή τους, ως δυνάμεις αντιμεταρρύθμισης, που καιροφυλακτούν και ανασυντάσσονται. Θέλω να σας ρωτήσω ποιοι είναι, κατά τη γνώμη σας, οι κοινωνικοί εταίροι, αν όχι η εκπαιδευτική κοινότητα, οι γονείς, οι καθηγητές, οι μαθητές και οι μαθήτριες, αν αναφερθούμε, στο δημόσιο ελληνικό σχολείο, με τους οποίους η εκάστοτε κυβέρνηση πρέπει να συζητά και αν θέλετε, σε ένα βαθμό, να συναποφασίζει τα εκπαιδευτικά μέτρα; Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Κι εμείς ευχαριστούμε.

Ο κ. Βερναρδάκης έχει το λόγο.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε. Κύριε Αντωνίου, επειδή δεν έχω το πλήρες βιογραφικό σας, έχω καταλάβει από διάφορα δημοσιεύματα ότι είχατε κάποια σχέση με τα Εκπαιδευτήρια Ζηρίδη.

**ΙΩΑΝΝΗΣ ΑΝΤΩΝΙΟΥ :** Ναι, εργάστηκα δύο χρόνια στα Εκπαιδευτήρια Ζηρίδη, μετά την αποχώρησή μου από τη δημόσια εκπαίδευση.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Αυτό ποια περίοδο ήταν;

**ΙΩΑΝΝΗΣ ΑΝΤΩΝΙΟΥ** Από το 2015 έως το 2017.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Και εμείς ευχαριστούμε.

Ο κ. Αντωνίου έχει το λόγο , για να απαντήσει στα ερωτήματα, που του έχουν τεθεί.

**ΙΩΑΝΝΗΣ ΑΝΤΩΝΙΟΥ**: Υπάρχει μια ομάδα ερωτήσεων, που, κατά κάποιο τρόπο, αμφισβητεί τη συνάφεια των σπουδών, που έχω κάνει και του διδακτορικού μου, με το αξίωμα, το οποίο πρόκειται να αναλάβω. Κοιτάξτε, εγώ έκανα Ιστορία Φιλοσοφίας, Επιστημών και Τεχνολογίας στο Εθνικό Μετσόβιο Πολυτεχνείο, ένα πανεπιστημιακό πρόγραμμα Πολυτεχνείο - ΕΚΠΑ και το διδακτορικό μου εστίασε στην Ιστορία της Τεχνολογίας και ιδιαίτερα, στην Ιστορία των Μηχανικών. Κατά βάση, δηλαδή, είμαι ιστορικός και ένα πολύ μεγάλο μέρος του διδακτορικού μου αφορά την Ιστορία Εκπαίδευσης. Παρακολούθησα, δηλαδή, την εξέλιξη της τεχνικής εκπαίδευσης στην Ελλάδα, από τις αρχές του 19ου αιώνα, την ίδρυση του κράτους, ουσιαστικά, μέχρι και το 1950. Είχα την ευκαιρία να ασχοληθώ με σπουδές εκπαίδευσης, που, νομίζω, ότι φτιάχνουν ένα background συναφές με το αντικείμενό μου. Δεν ισχυρίζομαι ότι έχω κάνει παιδαγωγικές σπουδές εκπαίδευσης, αλλά αυτό, το οποίο βάσιμα μπορώ να ισχυριστώ, είναι ότι η ζωή μου είναι ταυτισμένη με την εκπαίδευση. Είμαι, δηλαδή, άνθρωπος της εκπαίδευσης. Όταν βγήκε το δελτίο τύπου, που ανακοινώθηκαν τα χρόνια υπηρεσίας μου, έγραφε ο συντάκτης ότι είμαι στην εκπαίδευση 35 χρόνια. Ίσως, να είναι και πάνω από 40 χρόνια. Ξεκίνησα, το 1976, να διδάξω και δεν σταμάτησα ποτέ να διδάσκω, σε όλο αυτό το χρονικό διάστημα. Τι θέλω να πω με αυτό; Ότι υπάρχει επιστημονική συνάφεια, εκ των πραγμάτων, ως ιστορικός και, μάλιστα, ως ιστορικός της εκπαίδευσης, αφού ένα μεγάλο κομμάτι της έρευνας μου ήταν η Ιστορία της Εκπαίδευσης και δη της Τεχνικής Εκπαίδευσης. Το ένα είναι αυτό.

Το δεύτερο είναι η σχέση εργασίας, το στάτους, μάλλον, με το οποίο δίδαξα στο Πολυτεχνείο. Κοιτάξτε, οι έχοντες σχέση με πανεπιστημιακά ιδρύματα το ξέρουν αυτό. Δεν είχα 407, ούτε είχα θέση στο MP και στο κοινό διαπανεπιστημιακό μεταπτυχιακό πρόγραμμα. Κατά τη διάρκεια της εκπόνησης της διδακτορικής μου διατριβής, ο επιβλέπων Καθηγητής μου έδινε ανάθεση μαθημάτων και έκανα αυτά τα μαθήματα. Είναι μια συνήθης πρακτική.

**ΚΩΝΣΤΑΝΤΙΝΟΣ ΜΑΡΚΟΥ**: Αυτό που κάνετε, αυτή τη στιγμή, είναι παραπλάνηση στο βιογραφικό σας ! Ο υποψήφιος Διδάκτορας δεν είναι συνεργάτης καμιάς σχολής. Εξαπατάτε κύριε!

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Σας παρακαλώ! Δεν έχετε το λόγο!

**ΚΩΝΣΤΑΝΤΙΝΟΣ ΜΑΡΚΟΥ**: Είναι πλαστό το βιογραφικό σας!

**ΙΩΑΝΝΗΣ ΑΝΤΩΝΙΟΥ**: Μα, είναι δυνατόν να το λέτε αυτό;

**ΚΩΝΣΤΑΝΤΙΝΟΣ ΜΑΡΚΟΥ**: Είναι πλαστό το βιογραφικό σας! Κανείς υποψήφιος διδάκτορας δεν είναι συνεργάτης!

**ΙΩΑΝΝΗΣ ΑΝΤΩΝΙΟΥ** : Ωραία! Θέλετε να το διορθώσετε, εκεί; Αμφισβητείτε ότι, με την ιδιότητα του υποψήφιου Διδάκτορα, δίδαξα στο Εθνικό Μετσόβιο Πολυτεχνείο;

**ΚΩΝΣΤΑΝΤΙΝΟΣ ΜΑΡΚΟΥ**: Είστε εκπαιδευόμενος σαν Διδάκτωρ, δεν είστε διδάσκων.

**ΙΩΑΝΝΗΣ ΑΝΤΩΝΙΟΥ**: Δεύτερον, όταν πήρα το διδακτορικό μου, επειδή ενεπλάκην σε ένα μεταδιδακτορικό πρόγραμμα και στο πλαίσιο της εφαρμογής αυτού του προγράμματος, συνέχισα να διδάσκω, άλλα 2 χρόνια, έναν αριθμό μαθημάτων και στο Εθνικό Μετσόβιο Πολυτεχνείο και ένα μεταπτυχιακό μάθημα στο Ι.Φ.Ε. του ΕΚΠΑ. Αυτή είναι η πραγματικότητα. Τώρα, οι κραυγές περί του ότι εξαπάτησα … Τέλος πάντων.

Δεύτερον, είναι πολλά τα ερωτήματα, τα οποία διατυπώθηκαν, σχετικά με το ρολόι, που πρέπει να γυρίσει πίσω και ότι το επιχείρημα, το οποίο προβλήθηκε, σχετικά με αυτές τις τοποθετήσεις – ερωτήματα, ήταν πώς είναι δυνατόν εγώ, που έχω αυτή την αντίληψη της ανατροπής, τη λενινιστική αντίληψη του γκρεμίσματος, που ανέφερε ο κ. Φίλης, να παίξω ένα ρόλο συναινετικού διαλόγου κ.λπ.

Τι ήθελα να πω εγώ σε αυτό το πράγμα; Υπάρχει και το κείμενο, εδώ πέρα. Εγώ περιέγραψα κάποια από τα χαρακτηριστικά της εκπαιδευτικής πολιτικής, που εσείς εφαρμόσατε, όχι εσείς προσωπικά, η Κυβέρνησή σας εφάρμοσε, στο Υπουργείο Παιδείας αυτά τα 4,5 χρόνια. Άσκησα αρνητική κριτική, σε αυτά τα χαρακτηριστικά, κυρίως στη γενικευμένη ροπή του εξισωτισμού προς τα κάτω, που, στη δική μου οπτική, ήταν χαρακτηριστικά κυρίαρχη στην πολιτική, την οποία εφαρμόσατε και ουσιαστικά αυτή η πολιτική πέρασε, μέσα από μια πλήρη ανατροπή όλων των σημαντικών μεταρρυθμίσεων, οι οποίες είχαν γίνει, από το 2010 μέχρι το 2014, για τις οποίες, απαξιωτικά, οι περισσότεροι από σας εκφραστήκατε και κατά τη διάρκεια αυτής εδώ της συνεδρίασης.

Στη δική μου οπτική, αυτές οι μεταρρυθμίσεις ήταν μεταρρυθμίσεις ανασύνταξης τοπίου, δηλαδή, η εσωτερική αξιολόγηση του σχολείου, η εξωτερική αξιολόγηση του σχολείου, η αξιολόγηση των εκπαιδευτικών, η Τράπεζα Θεμάτων, η ενίσχυση των προϋποθέσεων όσον αφορά στην προαγωγή και στην απόλυση των μαθητών, τα πρότυπα και πειραματικά σχολεία, τα οποία, μέσα από την άσκηση της δικής σας πολιτικής, ουσιαστικά, είτε εξ ολοκλήρου είτε εν μέρει εκθεμελιώθηκαν.

Στη δική μου οπτική, λοιπόν, αυτή η πολιτική η οποία εφαρμόσατε αυτά τα 4,5 χρόνια ήταν μια πολιτική παγίωσης μιας αντίληψης βαθέως εξισωτισμού προς τα κάτω, η οποία ήταν παγιδευμένη σε ένα σχήμα – τώρα να μην μπούμε σε ιδεολογικές και πολιτικές αντιπαραθέσεις, δεν είναι η δουλειά μου αυτή εδώ πέρα, αυτή τη στιγμή – αλλά ήταν παγιδευμένη σε ένα σχήμα ότι ρίχνοντας τις προϋποθέσεις, διασφαλίζουμε όρους ισότητας και δικαιοσύνης. Στην πραγματικότητα δεν το κάνατε αυτό. Στην πραγματικότητα, υποβαθμίσατε το σχολείο, κατά τη γνώμη μου και αυτή η υποβάθμιση σήμανε χειρότερη εκπαίδευση των παιδιών, με τις λιγότερες ικανότητες.

Εγώ έχω μια διαφορετική οπτική. Έχω μια οπτική, η οποία λέει ότι πρέπει αυτές οι συνθήκες, που ανεβάζουν το επίπεδο, αυτές οι συνθήκες, που αυξάνουν τις απαιτήσεις, αυτές οι συνθήκες, που διαμορφώνουν μια προοπτική υγιούς ανταγωνισμού, ανάμεσα στους μαθητές, στην προσπάθεια ανόδου του γνωστικού του επιπέδου του εκπαιδευτικού, είναι μια από τις λύσεις στα προβλήματα του εκπαιδευτικού συστήματος.

Με αυτή την έννοια, διατυπώθηκε. Εγώ είμαι ανοικτός να συζητήσω, με τον οποιοδήποτε, για όλα αυτά. Αν έχω μάθει κάτι στη ζωή μου, είναι να σέβομαι τους θεσμικούς ρόλους, τους οποίους αναλαμβάνω και το έχω τηρήσει, με θρησκευτική ευλάβεια, αυτό το πράγμα. Εδώ αναλαμβάνω ένα θεσμικό ρόλο, που δεν εκπροσωπεί κάποιο Κόμμα. Μπορεί να με στηρίζει το Κόμμα της Ν.Δ., αλλά ο ρόλος, που αναλαμβάνω, η θέση αυτή, δεν είναι κανενός Κόμματος. Σε αυτή, λοιπόν, τη λογική εγώ είμαι ανοικτός να συζητήσω, με τον οποιονδήποτε. Να εγγυηθώ εκ των προτέρων ότι θα συμφωνήσω σε όλα, ότι θα συμπέσω σε όλα και στρογγυλεύοντας τα πράγματα, θα καταλήξουμε σε μια άμορφη κατάσταση, που δεν θα βγάζει πουθενά, δεν μπορώ και κανένας δεν θέλει να το εγγυηθεί αυτό το πράγμα. Κανένας δεν θα μπορούσε να συμφωνήσει, πάνω σε ένα τέτοιο πράγμα.

Από αυτή την άποψη, λοιπόν, εγώ το είπα και στην ομιλία μου και το επαναλαμβάνω, ότι είμαι ανοικτός και στο διάλογο και ανοικτός στη συναινετική διάθεση και στις συναινετικές προοπτικές. Νομίζω ότι με αυτή την απάντηση, απάντησα τις ερωτήσεις, σχετικά με το ρολόι. Θα ήθελα να συμπληρώσω και κάτι εδώ. Κοιτάξτε, εγώ πιστεύω στη συνέχεια του κράτους. Πάνω σε αυτή την αρχή της συνέχειας του κράτους, εσείς άρξασθε χειρών αδίκων, ιδιαίτερα στο χώρο της εκπαίδευσης. Εσείς το ξεκινήσατε αυτό το πράγμα. Μάλιστα, ξεθεμελιώσατε μεταρρυθμίσεις, ξεθεμελιώσατε έργο, το οποίο προωθήθηκε και εφαρμόστηκε, μέσα σε συνθήκες εξαιρετικά δύσκολες, εξαιρετικά αντίξοες.

Κυρία Κεφαλίδου, θα απαντήσω ομαδικά. Στην αρχή της τοποθέτησής μου, έβαλα, ως πρώτη προτεραιότητα, την αναγκαιότητα σύνταξης νέων εκπαιδευτικών προγραμμάτων. Ξέρω πολύ καλά, γιατί συμμετείχα στα προγράμματα του Λυκείου, ότι αυτό αποτέλεσε μία τιτάνια προσπάθεια, στο διάστημα, από το 2010 μέχρι το 2014. Πάρα πολλοί άνθρωποι δούλεψαν, πάρα πολύ χρήμα ξοδεύτηκε, ευρωπαϊκά λεφτά ξοδεύτηκαν, για τη σύνταξη αυτών των προγραμμάτων. Του Γυμνασίου εφαρμόστηκαν, με πιλοτικό τρόπο, αυτά που κάναμε εμείς, στο Ι.Ε.Π., το 2014, δεν πρόλαβαν να εφαρμοστούν. Το διάταγμα, το ΦΕΚ, χαρακτηριστικά, για τη θέσπιση αυτών των προγραμμάτων, βγήκε στις 20 Ιανουαρίου του 2015, 5 μέρες μετά έγιναν εκλογές και βεβαίως, δεν εφαρμόστηκε τίποτα.

Η δική μου πρόθεση και θα τη συζητήσω – ήδη, έχουμε κάνει κάποιες συζητήσεις, με την πολιτική ηγεσία – είναι να ξαναδούμε αυτά τα προγράμματα και όταν λέω «να τα ξαναδούμε», να φωνάξουμε τους ανθρώπους, που τα συνέταξαν, να μιλήσουμε μαζί τους, να εντοπίσουμε την αναγκαιότητα προσαρμογών. Έχουμε τη δυνατότητα του αναστοχασμού πάνω σε αυτά, τα οποία είχαν γίνει, κάποια από αυτά εφαρμόστηκαν, πιλοτικά και αξιολογήθηκαν, στο πλαίσιο της εφαρμογής της εσωτερικής αξιολόγησης, που είχε γίνει, τουλάχιστον, σε ένα περιορισμένο αριθμό γυμνασίων, αλλά, σε καμία περίπτωση, αυτή η δουλειά δεν μπορεί να πεταχτεί. Ούτε έχουμε τη διάθεση, πολύ περισσότερο δεν έχουμε την πολυτέλεια να πετάξουμε αυτή τη δουλειά.

Σχετικά με την επιμόρφωση, πρακτικά, έχει να γίνει επιμόρφωση, από το 2010-11. Μαζικές δράσεις επιμόρφωσης δεν έχουν γίνει στην εκπαίδευση, εδώ και 9 χρόνια. Κύριε Πρόεδρε, αυτό είναι μία τεράστια τρύπα. Εμείς είχαμε ετοιμάσει πρόγραμμα επιμόρφωσης, το 2013-14. Δεν μου αρέσει να το λέω αυτό το «δεν προλάβαμε», γιατί έχει γίνει και ανέκδοτο, αλλά ας πούμε, πραγματικά, δεν προλάβαμε να προωθήσουμε αυτό το πρώτο της επιμόρφωσης. Είναι επίσης μία από τις προτεραιότητες, που θέλουμε να ξεκινήσουμε.

Θα χρειαστεί λίγος χρόνος να δούμε το μοντέλο της επιμόρφωσης. Εμένα η προσωπική μου άποψη δεν είναι να πάμε σε επιμορφωτικές δράσεις, στυλ γουέμπλεϊ, δηλαδή, μαζεύουμε πέντε χιλιάδες εκπαιδευτικούς, ένα Σαββατοκύριακο, καφέδες, κουλουράκια, σηκώνεται ο καθένας και λέει το δικό του, το μακρύ του, το κοντό του και τέλος «Γεια σας, φύγαμε», αποτέλεσμα τίποτα. Δηλαδή, γίνανε πολλές τέτοιες δράσεις και αυτές τις δράσεις πρέπει να τις διορθώσουμε. Στη δική μου αντίληψη, ένα project επιμόρφωσης, για να είναι αποτελεσματικό, πρέπει να είναι, μέσα στο σχολείο, να είναι άμεσα συναρτώμενο, τέλος πάντων, με το σχολείο και μάλιστα, χρησιμοποιώντας και το θεσμό του μέντορα – που πρέπει να ξαναδούμε τα χαρακτηριστικά του και όλα αυτά γενικά να τα ξαναδούμε – αυτό να πάρει και τα χαρακτηριστικά του apprenticeship, δηλαδή, της μαθητείας των νεότερων, στη βάση της πείρας των παλαιότερων. Αυτό και λιγότερα λεφτά κοστίζει και είναι πολύ πιο αποτελεσματικό.

Να ξεκαθαρίσουμε σχετικά με τα πρότυπα και πειραματικά. Ο ν.3966/2011 ήταν αποτέλεσμα μιας μακράς διαβούλευσης. Εκτιμώ, συμμετέχοντας στις συζητήσεις για τη σύνταξη αυτού του νόμου, η τελική διαμόρφωσή του ήταν αποτέλεσμα ενός συμβιβασμού, μιας συγκεκριμένης εποχής, με τα χαρακτηριστικά, που είχε, και πρότυπα και πειραματικά ένα πράγμα. Στην πραγματικότητα, και δεν το κρύβω αυτό, εμείς που διαχειριστήκαμε την εφαρμογή αυτού του νόμου, εκ των πραγμάτων, τραβήξαμε το σεντόνι προς τη μεριά των προτύπων σχολείων και αυτά τα σχολεία τα λειτουργήσαμε, κυρίως, στα Γυμνάσια και Λύκεια, ως πρότυπα σχολεία, χωρίς να σημαίνει ότι δεν έκαναν πειραματικές δράσεις. Μάλιστα, όταν μας έκαναν κριτική ότι, στην πραγματικότητα, εμείς φταίμε γι’ αυτό το μπλέξιμο προτύπων και πειραματικών σχολείων, λέγαμε ότι εμείς κάνουμε πειραματισμό επί της αριστείας.

Ο στόχος μας, τελικά, έτσι όπως είχε διαμορφωθεί το σύστημα, κατευθύνθηκε σε αυτή την κατεύθυνση και όταν μας έκαναν κριτική, λέγαμε ότι, αν θέλει η πολιτεία να ιδρύσει πειραματικά σχολεία, με τα χαρακτηριστικά, που περιέγραφαν αυτοί, που ασκούσαν κριτική στο δικό μας σύστημα, τότε, ας το κάνουν. Η πρόταση, η οποία εκφράζεται από την Κυβέρνηση, αυτή τη στιγμή, είναι δύο κατηγορίες σχολείων, δύο δίκτυα σχολείων, τα οποία συνεργάζονται μεταξύ τους. Μια κατηγορία είναι τα πειραματικά σχολεία και χαρακτηριστικά, αναφέρεται, τουλάχιστον ένας σε κάθε Διεύθυνση και μια κατηγορία τα πρότυπα σχολεία. Τα χαρακτηριστικά των πειραματικών σχολείων είναι εισαγωγή με κλήρωση, όπως ισχύει στα νυν υπάρχοντα πειραματικά σχολεία. Ένα από τα χαρακτηριστικά είναι αυτό. Ένα από τα βασικά χαρακτηριστικά των προτύπων είναι η εισαγωγή με εξετάσεις.

Από εκεί και μετά, η ιδέα της καινοτομίας και του πειραματισμού υπάρχει και για τα πρότυπα, αλλά θα αναδεικνύει μια διαφορετική θεματική και ως προς τις καινοτομικές δράσεις, αλλά και ως προς τον πειραματισμό. Κατά τα άλλα, η επιλογή του προσωπικού και η αξιολόγηση του προσωπικού δεν θα είναι διαφορετική στις δύο κατηγορίες.

Όσον αφορά την Τεχνική Εκπαίδευση, το πρόγραμμα της Κυβέρνησης, έτσι όπως το καταλαβαίνω εγώ, μιλάει για την ίδρυση, σε ένα πρώτο επίπεδο, Προτύπων Επαγγελματικών Λυκείων, σε συνεργασία με επιχειρηματικούς φορείς, ιδιωτικούς ή δημόσιους, σε επιλεγμένες περιοχές της χώρας. Αυτά τα Πρότυπα Επαγγελματικά Λύκεια θα έχουν καινούργιο πρόγραμμα σπουδών, προσαρμοσμένο, στην περιοχή και στο εργασιακό τεχνικό αντικείμενο, με το οποίο θα ασχοληθούν. Θα δούμε τα χαρακτηριστικά του προσωπικού, που θα στελεχώσουν αυτά τα σχολεία και τους μαθητές. Ο στόχος είναι όλα αυτά να είναι εντός δημόσιου συστήματος. Θα συνεργαστούμε, με τις επιχειρήσεις. Δεν είναι κακό πράγμα οι επιχειρήσεις. Είναι καλό πράγμα. Θα συνεργαστούμε με επιχειρήσεις, για να στήσουμε αυτά το σχολεία.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει ο κύριος Φίλης.

**ΝΙΚΟΛΑΟΣ ΦΙΛΗΣ:** Άκουσα, με προσοχή, τον κ. Αντωνίου. Περίμενα να μην επαναλάβει τα προκλητικά διχαστικά, που αφορούν τη συκοφαντική επίθεσή του, στη διακυβέρνηση ΣΥΡΙΖΑ. Περίμενα να απαντήσει στην κριτική, που, τεκμηριωμένα, έκαναν οι ΟΙΕΛΕ και η ΟΛΜΕ, για το χαρακτήρα της παρουσίας του, στη δημόσια εκπαίδευση και ότι είναι ανεπιθύμητος. Δυστυχώς, επιμένει. Δικαίωμά του. Έχουμε, με την επιμονή της Κυβέρνησης, να μπει στο Ι.Ε.Π. και σηματοδοτείται μια περίοδος, που θα έχει μαύρες μέρες για την εκπαίδευση. Δεν νομιμοποιούμε αυτή τη διαδικασία και αποχωρούμε.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Δεν θέλετε να ακούσετε την κυρία Υπουργό, την πολιτική τοποθέτηση, να σας δώσει την απάντηση, κύριε Φίλη; Αυτό είναι υποβάθμιση της Επιτροπής. Δυστυχώς, έχετε επιλέξει αυτήν τη συμπεριφορά, που δεν σας τιμά και σας επιστρέφουμε όλους τους χαρακτηρισμούς. Η Επιτροπή Μορφωτικών Υποθέσεων δεν είναι χώρος για τέτοιες συμπεριφορές και λυπάμαι πολύ.

Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Θέλω να ξεκινήσω, απαντώντας σε κάποια σημεία, που τέθηκαν, εν συντομία. Μίλησε μια συνάδελφος του ΣΥΡΙΖΑ για κενά εκπαιδευτικών, στην επαρχία. Θα έπρεπε, ίσως, να ρωτήσει τον κ. Γαβρόγλου, γιατί κατήργησε τη διπλή μοριοδότηση για τους εκπαιδευτικούς, που υπηρετούν, σε δυσπρόσιτες περιοχές. Ας ρωτήσει τον πρώην Υπουργό, συγκεκριμένα, γιατί επέλεξε να τιμωρήσει, με αυτόν τον τρόπο, τους εκπαιδευτικούς, που επιλέγουν τις απομακρυσμένες περιοχές.

Είπε ο κ. Φίλης πώς είναι δυνατόν ο κ. Αντωνίου να κάνει προγραμματικές δηλώσεις. Κύριε Φίλη – φαντάζομαι ότι θα το ακούσετε αυτό, εν συνεχεία, παρότι επιλέξατε να αποχωρήσετε από το διάλογο – η Κυβέρνηση έχει μιλήσει και προ των εκλογών, ως Ν.Δ., ως Αξιωματική Αντιπολίτευση, όταν δημοσιοποίησε το πρόγραμμά της, ήδη, από το Νοέμβριο του 2018, το οποίο πρόγραμμα τηρείται. Η αρμόδια Υφυπουργός έχει μιλήσει, εκτενώς, στη Βουλή στις προγραμματικές δηλώσεις. Εγώ προσωπικά έχω επίσης μιλήσει εκτενώς και οι προγραμματικές δηλώσεις της Κυβέρνησης είναι ξεκάθαρες.

Έρχομαι σε ένα σημείο και λυπάμαι, πραγματικά, που ο κ. Φίλης επέλεξε, συνειδητά, να μην ακούσει τον αντίλογο. Έκλεισε, έτσι, την πόρτα του διαλόγου. Έρχομαι σε κάτι, που είπε και βλέπω ότι είναι μια συνειδητή προσπάθεια του ΣΥΡΙΖΑ να καλλιεργεί αυτά τα fake news. Μίλησε για τιμωρητική αξιολόγηση. Καμία τιμωρητική αξιολόγηση. Το έχουμε διαμηνύσει σε όλους τους τόνους - και προεκλογικά και μετεκλογικά - και όλη η ηγεσία του Υπουργείου Παιδείας και ο ίδιος ο Πρωθυπουργός. Η αξιολόγηση για εμάς έχει διπλή στόχευση, πρώτον, να επιβραβεύσει τους άριστους και, δεύτερον, να δώσει κίνητρα, μέσω επιμόρφωσης, σε όσους δεν αποδίδουν ακόμη επαρκώς.

Τρίτον, επιλέγει να λέει ότι θα βάλουμε εξετάσεις στα πειραματικά σχολεία. Καμία σχέση. Έχουμε μιλήσει για διακριτούς ρόλους των προτύπων σχολείων και των πειραματικών σχολείων. Στα πρότυπα σχολεία η είσοδος είναι με εξετάσεις. Στα πειραματικά σχολεία, επειδή ακριβώς δοκιμάζονται εκεί πειραματικές μέθοδοι, θεωρούμε πολύ σημαντικό το δείγμα των μαθητών να είναι ένα τυχαίο δείγμα του πληθυσμού. Για αυτόν ακριβώς το λόγο, θα εισηγηθούμε στη Βουλή, στα πειραματικά σχολεία, οι μαθητές να επιλέγονται βάσει κλήρωσης.

Τέλος, το θέμα της ΟΛΜΕ, καταρχήν, μου κάνει πάρα πολύ εντύπωση, διότι για άλλη μια φορά βλέπω ότι η Αξιωματική Αντιπολίτευση κάνει μια α λα καρτ επίκληση, ακόμη και συνδικαλιστικών οργανώσεων. Το λέω αυτό, διότι, ξαφνικά, ο κ. Φίλης, σήμερα, μας μίλησε επισταμένως, για την απόφαση και μια άποψη της ΟΛΜΕ, που είναι καθ' όλα σεβαστή, αλλά να θυμίσουμε ότι, ως Υπουργός, για παράδειγμα, είχε εισηγηθεί να μην κληθούν στη Βουλή οι εκπρόσωποι της ΟΛΜΕ. Να θυμίσουμε ότι ο κ. Γαβρόγλου είχε πει ότι η ΟΛΜΕ θέλει να προετοιμάζονται οι μαθητές στο φροντιστήριο και όχι στο σχολείο. Να θυμίσουμε ότι η ΟΛΜΕ είχε προκηρύξει κινητοποιήσεις, κατά των νόμων του ΣΥΡΙΖΑ. Τότε, δεν τους άκουγε η Κυβέρνηση. Τώρα, ξαφνικά, που έβγαλε μια επιστολή η ΟΛΜΕ, ξαφνικά, κάνουν επίκληση της.

Το λέω αυτό, διότι η εργαλειοποίηση των θεσμών δεν βοηθάει. Η επίκληση α λα καρτ δεν βοηθάει. Ως προς την ουσία της απόφασης, ο κάθε ένας έχει δικαίωμα στις απόψεις του και οι απόψεις του καθενός είναι καθόλα σεβαστές και το τονίζω. Έχω εμπιστοσύνη ότι ο προτεινόμενος, ο κ. Αντωνίου, θα επιτελέσει, στο ακέραιο, τα καθήκοντά του, προς όφελος και των μαθητών και των εκπαιδευτικών, όπως άλλωστε υπηρέτησε, με συνέπεια και επαγγελματισμό, τα 40 χρόνια, όπως μας είπε, της εκπαιδευτικής του καριέρας. Καταρχήν, να πω ότι πραγματικά θεωρώ λυπηρή τη στάση της Αξιωματικής Αντιπολίτευσης, η οποία φαίνεται να φοβάται το διάλογο. Δεν έμεινε να ακούσει καν τις θέσεις της Κυβέρνησης. Είναι πραγματικά λυπηρό και ελπίζω να αναθεωρήσει.

Τέλος, ο Γιάννης Αντωνίου είναι ένας άνθρωπος, ο οποίος είναι αφιερωμένος στη δημόσια εκπαίδευση. Το είπε, πολύ γλαφυρά, ο ίδιος. Είναι ταυτισμένος, με την εκπαίδευση. Είναι ένας άνθρωπος της τάξης. Έχει υπηρετήσει μέσα στην τάξη, ως εκπαιδευτικός. Έχει υπηρετήσει, ως διευθυντής. Έχει υπηρετήσει σε θέσεις χάραξης εκπαιδευτικής πολιτικής και γνωμοδότησης, όπως είναι το Ι.Ε.Π., όπως είναι η Διοικούσα Επιτροπή των Προτύπων Σχολείων και αυτό φαίνεται να γνωρίζει και ότι είναι ένας τεχνοκράτης της εκπαίδευσης.

Το λέω, γιατί άκουσα, με πολύ μεγάλο ενδιαφέρον, συναδέλφους Βουλευτές να λένε: «Δεν αμφισβητούμε τις ακαδημαϊκές περγαμηνές, το αντίθετο τις σεβόμαστε». Ε, λοιπόν, κάποτε, σε αυτή τη χώρα, πρέπει να δούμε, πέρα και πάνω, από Κόμματα. Μιλάμε για την Παιδεία, δεν μιλάμε για άλλους τομείς, μιλάμε για τον κατεξοχήν τομέα, στον οποίο κανείς πρέπει να βλέπει πέρα και πάνω από Κόμματα. Για εμάς ο Γιάννης Αντωνίου είναι μια υπερκομματική επιλογή και προσκαλώ όλους τους συναδέλφους Βουλευτές να κοιτάξουμε να το κάνουμε πράξη αυτό, που λέμε, να κοιτάξουμε πέρα και πάνω από τα Κόμματα. Σας καλώ, λοιπόν, να σκεφτείτε και εσείς πάνω και πέρα από τα Κόμματα. Ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε και εμείς, κυρία Υπουργέ.

Κυρίες και κύριοι συνάδελφοι, σύμφωνα με την παράγραφο 3, του άρθρου 49α, του Κανονισμού του Βουλής, η Επιτροπή εντός τεσσάρων, το πολύ, ημερών, από της δημόσιας συνεδριάσεως, διατυπώνει στον προτείνοντα Υπουργό, με έγγραφη Έκθεση, τη γνώμη της περί του προτεινόμενου.

Συνοψίζοντας, θα ήθελα να υπενθυμίσω ότι η Ν.Δ., δια της εκπροσώπου της, κυρίας Αλεξοπούλου, διατύπωσε θετική γνώμη, για την καταλληλότητα του προτεινόμενου, κ. Αντωνίου. Ο ΣΥ.ΡΙΖ.Α., διά του αντιπροσώπου του, κ.Φίλη, διατύπωσε αρνητική γνώμη.

Το λόγο έχει η κύρια Χαρά Κεφαλίδου, από το Κίνημα Αλλαγής.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, πάρα πολύ. Εμείς θα στηρίξουμε την υποψηφιότητα του κ. Αντωνίου. Του ευχόμαστε καλή θητεία και ελπίζουμε όλη αυτή η εμπειρία των 35 ετών να έχει ένα θετικό αποτέλεσμα για την Παιδεία, η οποία, τα τεσσεράμισι τελευταία χρόνια, έχει περάσει από σαράντα κύματα και φαίνεται και από τον τρόπο, με τον οποίον σήμερα η Αξιωματική Αντιπολίτευση επέλεξε να αποχωρήσει, σε ένα θέμα, για το οποίο έχουμε πει ότι η συναίνεση και οι υπερβάσεις, στα θέματα της Παιδείας, είναι και δείγμα της αλλαγής σελίδας, από την εξαλλότητα και τον προσχηματικό διάλογο, πρέπει να περάσουμε, σε μια καινούργια εποχή. Το οφείλουμε στα παιδιά μας, το οφείλουμε στην Εκπαιδευτική Κοινότητα, η οποία περιμένει από το πολιτικό σύστημα να δει μια διαφορά, τουλάχιστον, στο τρόπο, με τον οποίο αντιμετωπίζει τα μεγάλα και σημαντικά. Ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε, κυρία Κεφαλίδου, επομένως, το Κίνημα Αλλαγής εκφράζει θετική γνώμη, διά της κυρίας Κεφαλίδου. Το Κομμουνιστικό Κόμμα Ελλάδος, δια του εκπροσώπου του, κ. Ιωάννη Δελή, διατύπωσε αρνητική γνώμη.

Το λόγο έχει ο κ. Μπούμπας, από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Αυτό που λέει η Υπουργός, να σταματήσει το πείραμα στην Παιδεία. Η Παιδεία μας αφορά όλους, είναι μεγάλος ορίζοντας, για να το μεταλαμπαδεύσουμε στις επόμενες γενιές, πιστεύουμε στα πρόσωπα, που μπορεί να κάνουν τη διαφορά, απλά και τα πρόσωπα θα ελέγχονται και μέσα από τις γνώσεις και μέσα από την εμπειρία, για να αποτελέσουν το συνδετικό κρίκο. Συναινούμε, για να υπάρχει μια συνέχεια στον όρο «Παιδεία». Τέρμα τα κομματικά στεγανά στην Παιδεία. Δεν μπορούμε να παίζουμε πλέον με το μέλλον των επόμενων γενιών.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Άρα, συμφωνούμε, κύριε συνάδελφε, επομένως η Ελληνική Λύση διατύπωσε θετική γνώμη. Το ΜεΡΑ25, διά της εκπροσώπου του, κυρίας Σοφίας Σακοράφα, διατύπωσε αρνητική γνώμη.

Επομένως, η Επιτροπή, κατά πλειοψηφία, διατυπώνει θετική γνώμη για την καταλληλότητα του προτεινόμενου για διορισμό στη θέση του Προέδρου του Ινστιτούτου Εκπαιδευτικής Πολιτικής – Ι.Ε.Π. – κ. Ιωάννη Αντωνίου.

Κύριε Αντωνίου, σας ευχόμαστε καλή επιτυχία, καλή δύναμη στο έργο σας.

Κυρίες και κύριοι συνάδελφοι, λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Καλλιάνος Ιωάννης, Καραμανλή Άννα, Κατσανιώτης Ανδρέας, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Βούλτεψη Σοφία, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος, Βερναρδάκης Χριστόφορος, Γκαρά Αναστασία (Νατάσα), Μάλαμα Κυριακή, Μάρκου Κωνσταντίνος, Μπουρνούς Ιωάννης, Μπάρκας Κωνσταντίνος, Σκούφα Ελισσάβετ, Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Παπανδρέου Γεώργιος, Δελής Ιωάννης, Γκιόκας Ιωάννης, Λαμπρούλης Γεώργιος, Ασημακοπούλου Σοφία-Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 17.15΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΙΩΑΝΝΗΣ ΑΝΔΡΙΑΝΟΣ ΧΡΗΣΤΟΣ ΤΑΡΑΝΤΙΛΗΣ**